Lifan-Z/Chinese-poetries-txt huggingface dataset:
二年岐下假诸侯，事简民安选胜游。花寺水村时驻马，暮天秋雪独登楼。静眠铃合闻羌笛，闲酌松醪引越瓯。别后几回空有恨，叶飞蝉噪动离愁。
绿杨阴密覆回廊，深院帘垂昼景长。人静独闻幽鸟语，风来时有异花香。世间宠辱皆尝遍，身外声名岂足量。闲读南华真味理，片心惟只许蒙庄。
虚斋独语复书空，闲对林塘思少同。霜叶声干飘夕照，露荷香冷泣秋风。时平偶作青衫吏，心老浑如白发翁。昨夜渭川归好梦，一船烟雨打孤篷。
索居终日学忘机，深叹高堂养独迟。自问江村纡墨绶，何当烟浦坐鱼矶。梦回渭水秦云断，望尽巴山蜀魄飞。好怪多才郝夫子，道孤俱未及轻肥。
水乡春气变新正，风物光荣异帝城。闲步偶寻芳草色，空林独听野鶑声。烟霞未得从幽兴，吟赏潜悲减旧情。燕麦杨花自摇荡，不知离客困南征。
南冠亭外淡江天，久客登临更浩然。远浦秋深翻白浪，孤山日暮起苍烟。已嗟异国逢衰节，况复西风听乱蝉。倦鸟知还虽有意，故林无奈隔秦川。
秦川不得却归耕，奉诏年来在楚城。孤寺残钟催夕照，汀洲疏苇送秋声。西风独起湖山思，久客应知寂寞情。野鹤渐无惊弋意，对人孤立水烟平。
古邑端居夏景移，炎飙经雨自收威。莲衰小渚秋光淡，蝉噪平林夕照微。冷句每招江客和，深心终约岳云归。晚凉却近南亭立，独看沙鸥向浦飞。
微凉天气似秋期，风触疏帘影自移。远梦有时寻水寺，孤吟终日对莎池。笋梢成翠堆轻箨，梅实翻黄压嫩枝。兀兀腾腾聊自遣，此怀深谢野僧知。
漳滨胜地皆牢落，晚岁重来恨莫收。极浦寺藏云树老，故人门锁雨苔秋。烟霄得路输时彦，泉石忘机阻旧游。今日重思昔年事，放怀惟上夕阳楼。
年加心地转如灰，书箧经旬亦懒开。诗句偶吟皆感事，文章无用独伤才。秋蝉残韵摇疏树，夕照寒光下古台。闲绕岸莎看野水，暗流红叶不重回。
不才曾忝吾君选，紫殿科名志已酬。孤立敢言逾素分，高吟深愧预清流。西风独见江蓠暮，红叶还思苑树秋。多谢明公知贱节，每贻清句缓牢愁。
虚室凝愁厌夜眠，长吟静对欲凉天。梦回故国人空远，望断重城月自圆。时泰未能抛组绶，性孤终是忆林泉。明朝奉诏遐方去，何处烟江寄客船。
独倚空楼畏景残，凝眸魂断楚云端。猿清好杂江声听，山远宜和霁色看。鸟掠平芜堪入画，风来危槛欲生寒。萧萧前浦归帆静，落日长吟且凭栏。
人间名利走尘埃，惟子高闲晦盛才。欹枕夜风喧薜荔，闭门春雨长莓苔。诗题远岫经年得，僧恋幽轩继日来。却恐明君征隠逸，溪云谁得共徘徊。
务闲公府都无事，骑吏前驱引马行。雨霁晚街官柳色，日长春寺讲钟声。云山已有终南秀，泉石犹思洛下清。闻道曲江新水满，欲携歌管出重城。
正是旅愁悲远宦，况逢边塞向残年。轮蹄影绝冬深路，鸟雀声稀雪后天。探骑经旬无使客，戍楼终日有烽烟。病来无复拈樽酒，独向虚窗尽日眠。
徙倚东窗夜未明，悄然幽馆独凝情。灯摇古壁秋虫怨，露下疏林宿鹤惊。道在任从时态薄，年加潜觉睡魂轻。待酬北阙君恩了，归听冰泉落石声。
悲风飒飒起长洲，独吊灵均恨莫收。深岸自随浮世变，遗魂不逐大江流。霜凄极浦幽兰暮，波动寒沙宿雁愁。月落烟沈无处泊，数声猿叫楚山秋。
寥寥长日掩松关，白首忘机古寺间。香烬石房终晓讲，叶堆莎径忆秋山。澄泉心地清无染，野鹤精神老更闲。孤坐有谁同此意，白云空见渚禽还。
独向东门凝目望，园林无处不啼鶑。乡心已似杨花乱，归路那堪野草生。紫陌尽应趋胜地，红尘谁肯受闲名。年来却羡沧江叟，长在湖山听浪声。
郁萧空殿倚云霓，玉气珠辉冠紫微。暂到帝城朝斗会，却思岩窦负琴归。日奔内景乾坤静，泉漱清音杞菊肥。却到水乡深邃住，晴岚掩映簇春晖。
结绮临春映夕霏，景阳钟动曙星稀。潘妃宝钏光如昼，江令花笺落似飞。舴艋凌波朱火度，觚棱拂汉紫烟微。自从饮马秦淮水，蜀柳无因对殿帏。
雕盘琼蕊冰寒凘，密树蝉嘶下直时。更赋新诗答灵运，不将团扇隔元规。经梅绿草沿阶上，尽日流风转蕙迟。祇待觚棱照初旭，横经还集绛纱韩。
云变危峰万里横，簟铺湘水一床平。红兰受露消晨渴，绿蕙翻风析夜酲。逸少偶书葵扇贵，羊欣闲卧练裙轻。无妨天上芝泥熟，独看瑶光近太清。
一曲横汾鼓吹回，侍臣高会柏梁台。金芝烨煜凌晨见，青雀轩翔白昼来。立候东溟邀鹤驾，穷兵西极待龙媒。甘泉祭罢神光灭，更遣人间识玉杯。
冉冉光风泛紫兰，新声含怨日将残。自怜伴雀成团扇，谁许迎秋集武冠。委蜕亭皋随木叶，飞緌云表拂仙盘。青葱玉树连金爵，不觉醯鸡竞羽翰。
碧树阴浓接玉墀，几年飞舞伴长离。天渊风雨多秋意，辽海烟波失旧期。自许一鸣闻迥汉，可随三匝绕空枝。从来腐鼠何曾顾，不似鹓雏枉见疑。
莲勺交衢接荻园，来时十里一开筵。歌翻南国桃根曲，马过章台杏叶鞯。别殿对回双绶贵，后门归夜九枝然。闲随翠幰欹乌帽，紫陌三条入柳烟。
漏浅风微夜未胜，雨云无迹火云凝。簟铺寒水频移枕，帐卷轻烟更背灯。沃顶几思金掌露，涤烦谁借玉壶冰。兰台知有披襟处，宋玉多才独自登。
山上汤泉架玉梁，云中复道拂瑶光。丝囊暗结三危露，翠幰时遗百和香。枉是金鸡亲便坐，更抛珠被掩方床。匆匆一曲凉州罢，万里桥边见夕阳。
误语成疑意已伤，春山低敛翠眉长。鄂君绣被朝犹掩，荀令薰炉冷自香。有恨岂因燕凤去，无言宁为息侯亡。合欢不验丁香结，祇得凄凉对烛房。
耿耿寒灯照醉罗，看朱成碧意如何。虎头辟恶无妨枕，犀角凉心更待磨。惟有幽兰啼月露，可将尺素托云波。山屏六曲归来夜，祇恐重投折齿梭。
香歇环沉无限猜，春阴浓淡画帘开。有时盘马看犹懒，尽日投壶笑未回。蝶怨岂能重傅粉，雉娇疑待更求媒。啼妆不治金翘暗，肠断温郎玉照台。
欲网珊瑚碧浪深，横塘斜日带秋阴。汉宫此地留金餠，洛浦何人遗锦衾。舞学西城回雅态，歌传南国有余音。韩凭恨魄如长在，青骨香销亦见寻。
紫花青蒂压枝繁，秋实离离出上兰。东海圆珪无柰碧，嵰州甜雪不胜寒。已忧仙佩悬珠重，更恐金刀切玉难。自与相如解痟渴，何须琼蕊作朝餐。
鲛盘千点怨吞声，蜡炬风高翠箔轻。夜半商陵闻别鹤，酒阑安石对哀筝。银屏欲去连珠迸，金屋初来玉箸横。马上悲歌寄黄鹄，紫台回首暮云平。
家在河阳路入秦，楼头相望祇酸辛。江南满目新亭宴，旗鼓伤心故国春。仙掌倚天频滴露，方诸待月自涵津。荆王未辨连城价，肠断南州抱璧人。
紫天银水渡辛夷，藻帐雕屏解佩时。金朔窗中窥阿母，小姑堂上忆兰芝。初宵已有穿针乐，欲曙还成弄杼悲。若比人间更肠断，万重云浪寄微辞。
武侯千载有遗灵，盘石刀痕尚未平。巴妇自饶丹穴富，汉庭还责碧砮征。雨经蜀市应和酒，琴到临邛别寄情。知有忠臣能叱驭，不论云栈更峥嵘。
潘鬓秋来已自伤，庾园时物更荒凉。紫梨半熟连红树，碧藓初圆乱缥墙。月露暗从孤桂滴，水风犹猎败荷香。滑稽还喜鸱夷在，欲取临邛美酒尝。
天极周环百二都，六王钟鐻接刘苏。金椎漫筑甘泉道，匕首还随督亢图。已觉副车惊博浪，更携连弩望蓬壶。不将寸土封诸子，刘项由来是匹夫。
蜜房初满石榴红，秋意先侵玉井桐。薤簟自凭南郭几，縠巾犹卧北窗风。云迷候雁辞遥塞，露湿飞萤起暗丛。病已不须传七发，粉笺香墨寄诗筒。
方瞳玄鬓粉闱郎，绛阙斋心奉紫皇。征士高怀云在岭，骚人秋思水周堂。闲园露草开三迳，灵宇华灯烛九光。知有美田堪种玉，几时春渚逐归艎。
章华清宴重游陪，已有微词更有才。神女梦灵因赋感，屈平魂怨待招回。悲秋终古情难尽，障袂何时望可来。祇有大言君自许，景差无计上兰台。
桥阔川长恨已多，斑骓嘶断隔云萝。遥山几叠迷朱旆，芳草经时驻玉珂。高鸟可能追夕照，绿杨空自拂微波。短辕白鼻何由得，目送层楼一雁过。
千庐徼道发传呼，帝宇沉沉璧月孤。重橑祇闻喧鬭鼠，危枝谁见绕惊乌。石螭霜重连钩盾，玉虎冰消下辘轳。素发自怜同骑省，一竿何日钓秋鲈。
三月江南花渐稀，春阴漠漠雪霏霏。章台街里翩轻吹，灞水桥边送落晖。陆凯传精梅暗落，韩凭遗恨蝶争飞。诏书漫道吹纶薄，谁见纷纷上客衣。
越溪微霰洒寒梅，家近严陵古钓台。梦欲成鱼通夕去，书曾凭犬隔秋回。干时不为侏儒米，乐圣犹衔叔夜杯。帝右岂无杨得意，汉宫须荐长卿才。
绛缕初分麝气浓，弦声不动意潜通。圆蟾可见还归海，媚蝶多惊欲御风。纨扇寄情虽自洁，玉壶盛泪祇凝红。春窗亦有心知梦，未到鸣钟已旋空。
曲琼斜挂影沉沉，火齐屏风六曲深。春瘦已宽连理带，夜长谁有辟寒金。珠抛月浦空涵泪，琴怨兰堂漫寄心。碧玉可能攀贵德，阮郎追骑更骎骎。
峣阙翚飞河汉傍，钩陈遥认赭袍光。九枝火树连金狄，万里霜轮上碧珰。匝地行车珠网细，照天晨燎紫沉香。祇闻鳌岭神仙客，再拜云边捧寿觞。
武夷仙坛接里闾，琴堂水阁半凌虚。竹林旧享铜盘食，门巷今容驷马车。楚国大言登宋玉，汉家答诏用相如。未知笳鼓归何日，空锁鳣庭春草疏。
草薰风暖接长亭，一曲骊歌倒醁醽。怀古更投玄石赋，舣舟闲采紫茎萍。醉抛隋岸杨花白，吟过淮山桂树青。可使长离终铩羽，渊云辞藻掞天庭。
赫日烘霞鬭晓光，双文桃簟碧牙床。频倾蜜勺宁蠲渴，久捧冰壶未觉凉。雪岭却思随博望，风窗犹欲傲羲皇。更怜乳燕翻飞处，深入卢家白玉堂。
城上风光鶑语乱，城下烟波春拍岸。绿杨芳草几时休，泪眼愁肠先已断。情怀渐变成衰晚，鸾鉴朱颜惊暗换。昔年多病厌芳樽，今日芳樽惟恐浅。
粉署为郎鬓雪侵，酒酣风驶惜分襟。云迷水馆春旗润，树绕山城暝角深。下担挂钩传密意，渡江桃叶听遗音。孤鶑啼罢芳心歇，倦翼因君忆故林。
白道萦回彻上方，薰然风信满归航。五芝岩秀经行熟，千柰园深宴坐凉。吟久半轩移海日，定回诸壑散天香。忘年宝契由来厚，终谢繁缨捧钵囊。
郄縠诗书奕世传，西人歌德别戎旃。三朝功业标勋府，四稔恩绥播蜀川。耦射隔花闻破帖，分题临沼间中筵。归朝圣旨俞佥望，畿内封侯养重权。
殊庭深恨隔仙曹，桂馆蜚廉事转劳。银阙尚沈沧海阔，井干空拂绛河高。萯阳弋猎侵多稼，朔塞旌旗照不毛。苦信凭虚王母说，东方三度窃蟠桃。
何年玉羽别昆丘，飞舞长亲十二楼。警露夜窥瑶圃月，翔云高忆海天秋。肯教渠略知遐寿，会向神区更远游。正是溶溪烟水碧，好陪青凤饮澄流。
几年尘虏复征蛮，分阃功成两鬓斑。新画仪形当汉阁，旧铭勋业在燕山。龙泉照步文犀涩，马埒堆金骏足闲。时泰无因问充国，晓窗风雪梦阳关。
零陵古郡枕湘川，太守南归得意年。茶味欲过衡岳寺，橘香先上洞庭船。锦衣照耀维桑地，石燕翻飞欲雨天。若到浯溪须舣棹，次山遗颂想依然。
恳辞浮宦振家声，悬忆高堂指去程。选籍便通闺籍美，彩衣兼映锦衣荣。推恩半俸供甘旨，守道全家试满盈。我恨无亲可归养，与君言别若为情。
金榜名传四海知，太平时合称男儿。五言似剑裁鳞角，七字如刀斫桂枝。御苑得题朝帝日，家乡佩印拜亲时。小花桥畔人人爱，一带清风雨露随。
绮霞重叠武陵溪，溪岭相逢路不迷。白石洞天人不到，碧桃花下马频嘶。深倾玉液琴声细，旋煮胡麻月色低。犹恨此身闲未得，好同刘阮灌芝畦。
六十年来见弊由，仰蒙龙敕降南州。丁钱永免无拘束，苗米常宜有限收。青嶂瀑泉呼万岁，碧天星月照千秋。臣今未恨生身晚，长喜王民绍见休。
占断烟波七里滩，渔蓑轻拂汉衣冠。高踪磨出云涯碧，清节照开秋水寒。泽国几家供庙食，客星千载落云墩。我来亦有沙洲兴，愿借先生旧钓竿。
阶前春色长苔斑，避俗常闻昼掩关。一榻琴书双阙寺，片心泉石二林山。江楼把酒云供望，松院支筇鹤对闲。谁向风骚为消息，此身元在寂寥间。
清济园林接寺隅，水昏烟暝自成图。当年棣鄂三冬学，今日鸰原万里途。道契风云多感激，人非丰沛欠𬣙谟。闻君又枉行春骑，应笑溪边旧截蒲。
不夸六印满腰悬，二顷仍寻负郭田。当日弟兄皆刷羽，如今鸿雁尽摩天。扶疏已问新栽柳，清浅犹寻旧漱泉。大尹今来还又去，夕阳旌旆复翩翩。
子陵垂钓逐江流，相与登台作共游。红叶黄花三峡雨，高风亮节一天秋。四围黛色迷青眼，满幅烟云锁绿洲。谁到严滩同玩赏，往来七里听渔讴。
非才最忝预高年，分务由来近挂冠。敢造巨贤论轨躅，幸依都府得盘桓。篇章捧和惭风雅，眷待优隆荷岁寒。傥许衰容参盛列，愿凭绘事永传看。
无象无名杳莫寻，强将名象测幽深。凭斯会解还相背，舍此他求转自沉。鹫岭殷勤亲付嘱，龙门恺悌好知音。仍闻挂在高堂上，误杀来人错认心。
小固山前一道人，不言生死不言真。茅堂静有朝端客，草履烂无门外尘。银漏滴残犹在定，石花开尽始知春。相思未得相寻去，空恨江头多病身。
无累无机祇任缘，一斋长掩古松边。寒垂白发过深雪，不下青林知几年。木叶当薪烧更暖，姜苗为屦著难穿。竟何人问东林社，时引清流灌碧莲。
十五年前忝一麾，公余尝得预言诗。玉阶步武为霖早，云路风波得志迟。浴凤池深春荡荡，观鱼台古草离离。重来故老休相问，请揭纱笼看旧碑。
凤池初下陟孱颜，虎寺重游启旧关。金钺传呼投钓渚，宝天辉映读书山。卧龙昔日曾三顾，辽鹤千年始一还。应为苍生须再起，草堂萝幄讵容闲。
君恩兼喜拜维桑，路入家山道更光。春色殿前初脱白，秋风陇上见焚黄。偏留名纸呼先辈，喜著蓝袍到故乡。科第孝思俱已遂，却经剑栈莫凄凉。
谢公城上谢公楼，百尺阑干挂斗牛。碧瓦万家烟树密，苍崖一槛瀑泉流。波光滟滟前溪满，刹影亭亭古寺幽。此地近除新太守，绿窗明月为君留。
凤刹岧峣挂断霓，凫云渚洳暗窗扉。江风晓定钓人出，山月夜高禅客归。墙外蔓藤移过密，院中杉子落来稀。老僧独坐蒲团稳，自枉晴檐补衲衣。
南北舟行互掷梭，长淮混混接天河。石梁景绝虹垂渚，桐柏春深雪作波。四望空明无俗翳，数声款乃有渔歌。谁言此地殊幽僻，自我今来风味多。
丹墀曾独绎丝纶，御札亲题第一人。鶑喜上迁张笔力，马谙西讨仗威灵。亚夫金鼓从天降，韩信旌旗背水陈。耆致尔功还奏阙，图形仍许上麒麟。
帝俞荒址创毗耶，茂岭烟篁占一涯。僧入定中观水月，客来空际辩天花。宸章飞动凌奎彩，瀑溜清凉涨井华。不省永和年景趣，饫闻虚座演三车。
西庵深入西山里，算得当年少客游。密密石丛盘小径，涓涓云窦泻寒流。松皆有节谁青盖，僧尽无心也白头。欲刷粉牌书姓字，调卑官冗不堪留。
一言已了忘筌谊，诸祖休传坏色衣。只履远过葱岭去，片云高傍石桥归。海宫有请杯慵度，尘劫无涯锡倦飞。元帅香灯持百载，又从枢府发清辉。
桐枝手植有桐孙，二纪重来愧此身。三匹衣鱼联贵仕，十洲轩冕接清尘。耕桑虽喜多新陇，耆艾堪嗟少故人。萧寺前题粉壁在，又书丁巳对壬辰。
结友寻真重驻留，行行浑似近蓬邱。人擎绿玉简齐立，水带碧桃花乱流。松盖几层须自老，芝英三秀又谁收。坐中忽见红云起，疑是仙姑访旧游。
昔人鸾凤色冲天，吴芮遗祠在洞前。气势徒知凌宇宙，干戈无力问神仙。谩轻龟玉传王业，空得松杉接洞烟。一等辛勤凿岩穴，禹门千古事仍传。
燕口龙泓气象清，钱真此处有遗灵。仙兄去后师犹在，女弟回时户已扃。云片尚如披白练，泉声长似诵黄庭。碧桃花发菖蒲紫，留与人间作画屏。
通籍悬车不待年，彩衣归去奉晨昏。倚门且慰慈亲望，恋阙空衔圣主恩。天上芝泥新诰敕，海边芜没旧田园。会须引退追高躅，宦路悠悠岂足论。
白云深处旧生涯，东指名都百里赊。万卷诗书惟曲槛，四方宾客到儒家。峰峦卓立多奇石，草木丛芳半异花。胜概无由一寻访，只凭幽梦绕烟霞。
仙华玉寿夜沉沉，三阁齐云复道深。平昔金铺空废苑，于今琼树有遗音。珠帘映寝方成梦，麝壁飘香未称心。惆怅雷塘都几日，吟魂醉魄已相寻。
雾鸾晓影忽参差，云雨阳台役梦思。自是胶弦无续日，不同珪月有圆时。洞房斗帐承新爱，河汉星桥隔后期。绮榭凝尘断消息，抒情空拟四愁诗。
建章宫阙郁岧峣，露掌修茎倚泬寥。平乐馆中观角抵，单于台上慑天骄。蓬莱望气沧波阔，太一祈年紫府遥。西母不来东朔去，茂陵松柏冷萧萧。
雨过新声出苑墙，烟轻余韵度回塘。短亭疏柳临官道，平野西风更夕阳。八斗陈思饶赋咏，二毛潘岳易悲凉。感时偏动骚人思，不问天涯与帝乡。
都门祖𫐈绮筵张，举白无由诉羽觞。石室䌷书勤亦至，金貂换酒醉何妨。瓮间吏部宁须问，席上车公不可忘。应念朝来犹眊矂，解酲谁用蔗为浆。
东城南陌尽游人，陌上香车起暗尘。历历星榆光夺昼，煌煌火树艳争春。章沟五鼓催行乐，卫尉千庐罢徼巡。应念鳌山方并宿，紫泥封后独频伸。
三省郎曹素发垂，两朝频赐五时衣。一麾又守江城去，千骑方从泽国归。酾酒河梁秋草阔，卸舟湖岸暝烟微。宜阳郡客多才子，谁伴山公醉夕晖。
倏来倏去本无心，旧国王家念正深。犹喜大缘逢景运，不辞千里答嘉音。人间话道经三伏，岛外栖禅指二林。留别皇都有新偈，苦将泡幻喻升沈。
黄山胜地烟霞明，朱砂泉暖肌肤醒。鸟声不断山不坏，今人古人徒营营。暂来谁更辞硗确，抖擞尘缨聊澣濯。灵泉去病功绩深，无人复创为高阁。
玦带珊瑚珮解琼，楚云无定好伤情。临邛已误通瑟意，金谷难寻辩玉声。微警单栖盘露重，密含幽思畹兰平。明珠百琲将何当，怅望轻躯病欲成。
摇摇繁实弄秋光，曾伴青椑荐武皇。玄圃云腴滋绀质，上林风驭猎清香。寻芳尚忆琼为树，蠲渴因知玉有浆。多少好枝谁最见，冒霜颊丹倚邻墙。
白麻初降紫宸中，簪组相惊帝泽丰。骤陟将坛知运偶，久尘台席愧材庸。桑榆便觉人间别，旌戟犹疑梦里逢。已是都城耸荣观，更颁天唱耀戎容。
久尘黄阁侍威颜，忽拥高牙出帝关。玉佩乍辞文石陛，锦衣重到虎丘山。仙飚时傍潺湲起，珍羽多从杳霭还。官大宠深难得暇，林泉怀旧是偷闲。
峒口清香彻海滨，四时芬馥四时春。山多绿桂怜同气，谷有幽兰让后尘。草解忘忧忧底事，花能含笑笑何人。争如彼美钦天圹，长荐芳香奉百神。
少室久传西祖印，京华时不等闲寻。黄枢慕道飞书密，紫禁知名示宠深。一法遍垂春雨润，群生皆悟海潮音。南归八桂禅庭在，后夜僧怀立雪心。
香于栀子细于梅，柳絮梨花过后开。搔首预愁经恶雨，伤心初见落苍苔。丹青得到须名手，题咏今疏信不才。莫怪主公相看好，举家新自洞庭来。
今到崖州事可嗟，梦中常若在京华。程途何啻一万里，户口都无三百家。夜听猿啼孤树远，晓看潮上瘴烟斜。吏人不见中朝礼，麋鹿时时到县衙。
山木无阴驿路长，海风吹热透蕉裳。渴思西汉金茎露，困忆南朝石步廊。江上竹竿输散诞，林间冠褐负清凉。下程欲选披襟处，满眼赭桐兼佛桑。
数峰回抱隔烟林，一簇招提十里深。祇合步行寻石径，不宜呵喝入松阴。遥分画手援毫意，暗起诗人得句心。梅岭笙歌上高处，孤猿幽鸟减清音。
绿杨垂线草铺茵，触处烟光举眼新。一品也须妨白发，千金莫惜买青春。鶑声圆滑堪清耳，花艳鲜明欲照身。独向此时为俗吏，风流知是不如人。
日长春老职司闲，纵辔因寻负郭山。花气半飘青霭外，泉声多在白云间。香灯肃肃严僧事，钟梵萧萧爽客颜。坐有诗人樽有酒，拟抛城市宿禅关。
八桂提封接九疑，宝坊游览负心期。栴檀未睹生天像，琬琰空传置寺碑。白玉毫光应照我，黄金色相竟留谁。灵川他日香云里，莫道凡夫见佛迟。
僧中忆艺本超群，释氏蒙求见讨论。儒行合为文畅侣，诗名雅作贯休孙。心灯久已传宗意，命服仍尝锡帝恩。宴坐栴檀消篆字，眼前阛阓任嚣喧。
元秀峰前累世居，圣朝旌表振门闾。四方来客多登第，一邑为儒喜读书。诗阁夜闻吟木狖，水亭晴见戏荷鱼。石娇华表溪山里，晚景寒烟尽不如。
欲呼云雨沃焦田，袅袅篮舆入翠烟。万仞孤高随鸟道，一潭澄碧快龙眠。浮丘黄帝真成道，汉武秦皇谩学仙。但愿甘霖慰枯槁，岂知衰朽得神怜。
上苑烟花迥不同，汉皇何必幸回中。花枝冷溅昭阳雨，钓线斜牵太液风。绮萼惹衣朱槛近，锦鳞随手玉波空。小臣侍宴惊凡目，知是蓬莱第几宫。
句吴奇胜绝无俦，更见松江八月秋。震泽波光连别派，洞庭山影落中流。汀芦拥雪藏鱼市，岸橘风香趁客舟。清兴不穷聊一望，烟空云霁倚层楼。
七闵山水多才俊，三岁奇童出盛时。家世应传清白训，婴儿自得老成资。初尝学步来朝谒，方及能言解诵诗。更励孜孜图进益，青云千里有前期。
琐闼往年司制诰，共嘉藻思类相如。蓬山今日诠坟史，还仰多闻过仲舒。报政列城归觐后，疏恩高阁拜官初。诸生济济弥瞻望，铅椠咨询辨鲁鱼。
懿辞硕画播朝中，造膝询谋礼遇丰。文石延登彰顺美，高牙前导表畴庸。书生仗钺今尤贵，旧里分符古罕逢。昼锦买臣安敢比，黄枢早日接从容。
水绕门墙竹绕堂，满窗春绿更山光。坐来苔藓侵衣润，吟处松花落砚香。汀鹭双双翻乱石，溪风袅袅弄修篁。游人暂得幽闲趣，时带茶烟下上方。
天上人间重此宵，新情旧恨两迢迢。汉宫露密罘罳冷，秦殿灯深羯鼓焦。香粉溟蒙筛绮席，蛛丝千万络烟霄。牵牛何事劳乌鹊，不使虹蜺驾作桥。
暂谒明光拂斗槎，杖蔾归去赤城霞。琳宫重启仙人室，金阙新辞太帝家。祇自运心奔白日，何须掷米作丹砂。云章赐重崆峒远，还向悬岑炼五芽。
拂衣台岭旧林泉，命服兰芽夺目鲜。一念不居常在定，十分无闷尽安禅。霜含庭柏依稀老，月到经窗暗澹圆。蠛枕沈迷难话别，半桥衰柳锁寒烟。
午桥庄上千竿竹，绿野堂中白日春。富贵极来唯叹老，功名高后转轻身。严更未报皇城里，胜赏时游洛水滨。昨日庭趋三节度，淮西曾是执戈人。
湖水入篱山绕舍，隠居应与世相违。闲门自掩苍苔色，来客时惊白鸟飞。卖药比尝嫌有价，灌园终亦爱无机。如何天竺林间路，犹到秋深梦翠微。
道著权名便绝交，一峰春翠湿衡茅。庄生已愤鸱鸢赫，杨子休讥蝘蜓嘲。潏潏药泉来石窦，霏霏茶蔼出松梢。琴僧近借南薰谱，且并闲工子细抄。
闲搭纶巾拥缥囊，此心随分识兴亡。黑头为相虽无谓，白眼看人亦未妨。云喷石花生剑壁，雨敲松子落琴床。清猿幽鸟遥相叫，数笔湖山又夕阳。
水天相映淡浟溶，隔水青山无数重。白鸟背人秋自远，苍烟和树晚来浓。桐庐道次七里濑，彭蠡湖间五老峰。辍棹迟回比未得，上方精舍动疏钟。
卧枕船舷归思清，望中浑恐是蓬瀛。桥横水木已秋色，寺倚云峰正晚晴。翠羽湿飞如见避，红蕖香袅似相迎。依稀渐近诛茅地，鸡犬林萝隠隠声。
梅花开尽腊亦尽，春暖便如寒食天。气色半归湖岸柳，人家多上郭门船。文禽相并映短草，翠潋欲生浮嫩烟。几处酒旗山影下，细风时已弄繁弦。
争得才如杜牧之，试来湖上辄题诗。春烟寺院敲斋鼓，夕照楼台卓酒旗。浓吐杂芳薰𪩘崿，湿飞双翠破涟漪。人间幸有蓑兼笠，且上渔舟作钓师。
一池春水绿于苔，水上花枝竹间开。芳草得时依旧长，文禽无事等闲来。年颜近老空多感，风雅含情苦不才。独有浴沂遗想在，使人终日此徘徊。
鸳鸯如绮杜蘅肥，㶉𫛶夷犹翠潋微。但据汀洲长并宿，莫冲烟霭辄惊飞。已输谢客清吟了，未忍山翁烂醉归。钓艇自横丝雨霁，更从蒲筿媚斜晖。
草烟横碧露华微，乘兴春园懒欲归。聚散有情输蛱蝶，浅深无色比蔷薇。浮名莫惜千钟贵，急景须防百岁稀。一事不堪身衣褐，且偷闲眼看芳菲。
莲香如绮细蒙蒙，翡翠窥鱼袅水葓。卷箔未生单簟月，凭栏初过一襟风。横欹片石安琴荐，独倚新篁看鹤笼。沉李冻醪无寄与，可怜潇洒兴谁同。
蕙帐萧闲掩弊庐，子真岩石坐来初。为惊野鸟巢间乳，懒过邻僧竹里居。新溜迸凉侵静语，晚云浮润上残书。何烦彊捉白团扇，一柄青松自有余。
石枕凉生菌阁虚，已应梅润入图书。不辞齿发多衰病，所喜林泉有隠居。粉竹亚梢垂宿露，翠荷差影聚游鱼。北窗人在羲皇上，时为渊明一起予。
行药归来即杜门，啸台秋色背人群。幽虫傍草晚相映，远水著烟寒未分。高亢可能称独行，穷空犹拟赖斯文。过从好事今谁是，自笑何如杨子云。
水痕秋落蟹螯肥，闲过黄公酒舍归。鱼觉船行沉草岸，犬闻人语出柴扉。苍山半带寒云重，丹叶疏分夕照微。却忆清谿谢太傅，当时未解惜蓑衣。
一门深掩得闲权，纯白遗风要独全。强接俗庸中反道，敢嫌贫病是欺天。围形古寺谙寻鹤，照藓秋廊拟疏玄。从此免惭岩下者，子真高兴未萧然。
隠居松籁细铮然，何独微之重碧藓。已被远峰擎𡾼𡾼，更禁初月吐娟娟。门庭静极霖苔露，篱援凉生袅菊烟。中有病夫披白搭，瘦行清坐咏遗篇。
四壁垣衣钓具腥，已甘衡泌号沉冥。伶伦近日无侯白，奴仆当时有卫青。花月病怀看酒谱，云萝幽信寄茶经。茅君使者萧闲甚，独理丛毛向户庭。
薄夫何苦事奸奸，一室琴书自解颜。峰后月明秋啸去，水边林影晚樵还。文章敢道长于古，光景浑疑剩却闲。多少烟霞好鱼鸟，令人惆怅谢东山。
冉冉秋云抱啸台，一兵松竹是闲媒。谁闻济北传兵略，枉说山东出相才。樵褐短长披搕膝，丹炉高下垒悬胎。三千功行无圭角，可望虚皇九锡来。
上书可有三千牍，下笔曾无一百函。闲卷孤怀背尘世，独营幽事傍云岩。僧分乳食来阴洞，鹤触茶薪落蠹杉。未似周颙少贞胜，北山应免略相衔。
松竹封侯尚未尊，石为公辅亦云云。清华自合论闲客，玄默何妨事静君。鹤料免惭尸厚禄，茶功兼拟策元勋。幽人不作山中相，且拥图书卧白云。
短褐萧萧顶幅巾，拥书才罢即嚬呻。耕樵可似居山者，饮馔长如病酒人。闭户不无慵答客，焚香除是静朝贞。前贤风概聊希拟，一刺偏多井大春。
散帙挥毫总不忺，病怀愁绪坐相兼。苔痕作意生秋壁，树影无端上古帘。一壑等闲甘汩汩，五门平昔避炎炎。惟应数刻清凉梦，时曲颜肱兴未厌。
湖上山林画不如，霜天时候属园庐。梯斜晚树收红柿，筒直寒流得白鱼。石上琴尊苔野净，篱阴鸡犬竹丛疏。一关兼是和云掩，敢道门无卿相车。
掉臂何妨入隠沦，高贤应总贵全真。次山有以称聱叟，鲁望兼之传散人。拂水远天孤榜晚，夹村微雨一犂春。不知图画谁名手，状取江湖太古民。
水墨屏风状总非，作诗除是谢玄晖。溪桥袅袅穿黄叶，樵斧丁丁斫翠微。返照未沉僧独往，长烟如淡鸟横飞。南峰有客锄园罢，闲倚篱门忘却归。
底处凭阑思眇然，孤山塔后阁西偏。阴沉画轴林间寺，零落棋枰葑上田。秋景有时飞独鸟，夕阳无事起寒烟。迟留更爱吾庐近，祇待重来看雪天。
绕舍青山看未足，故穿林表架危轩。但将松籁延佳客，常带岚霏认远村。吴榜自能凌晚汰，湘累何苦属芳荪。余生多病期怡养，聊此栖迟一避喧。
云峰水树南朝寺，祇隔丛篁作并邻。破殿静披虀臼古，斋房闲试酪奴春。白公睡阁幽如画，张祜诗牌妙入神。乘兴醉来拖木突，翠苔苍藓石磷磷。
混元神巧本无形，匠出西湖作画屏。春水净于僧眼碧，晚山浓似佛头青。栾栌粉堵摇鱼影，兰杜烟丛阁鹭翎。往往鸣榔与横笛，细风斜雨不堪听。
有甚余闲得解嘲，高慵时把几桯敲。卑孜晚鸟沉幽语，历剌烟篁露病梢。草野交游披褐见，神仙书史点朱抄。皇朝不是甘逃遁，争向心如许与巢。
才入禅林便懒还，众峰深壑共孱颜。楼台冷簇云萝外，钟磬晴敲水石间。茶版手擎童子净，锡枝肩倚老僧闲。独孤房相碑文在，几认题名拂藓斑。
长淮如练楚山青，禹凿招提甲画屏。数崦林萝攒野色，一崖楼阁贮天形。灯惊独鸟回晴坞，钟送遥帆落晚汀。不会剃头无事者，几人能老此禅扃。
数家村店簇山旁，下马危桥已夕阳。惊鸟忽冲谿霭破，暗花闲堕堑风香。时间盘泊心犹恋，日后寻思兴必狂。可惜回头一声笛，酒旗斜曳出疏篁。
浩然巾杖立秋钟，院舍门门细径通。柏子有芽生塔地，鹤毛无响堕廊风。闲栖已合称高士，清论除非对远公。不厌浮尘拟何了，片心难舍此缘中。
危阁闲登日渐曛，整屏晴雨枕江𣸣。秋棱瘦出无多寺，古翠浓连一半云。坐卧不抛输钓叟，往来长见属鸥群。翻然却怪宣城守，是甚移将李白坟。
湖水江湾隔数峰，篱门和竹夹西东。闲来此地行无厌，又共吾庐看不同。灵隠路归秋色里，招贤庵在鸟行中。屏风若欲相搀见，合把巉岩与画工。
一径衡门数亩池，平湖分张草含滋。微风几入扁舟意，新霁难忘独茧期。岛上鹤毛遗野迹，岸旁花影动春枝。东嘉层构名今在，独愧凭阑负碧漪。
入夜跏趺多待月，移时箕踞为看山。苔生晚片应知静，云动秋根合见闲。瘦鹤独随行药后，高僧相对试茶间。疏篁百本松千尺，莫怪频频此往还。
黄家庄畔一维舟，总是沿流好宿头。野兴几多寻竹径，风情些小上茶楼。遥村雨暗鸣寒犊，浅溆沙平下晚鸥。更有锦帆荒荡事，茫茫随分起诗愁。
诗中长爱杜池州，说着芜湖是胜游。山掩县城当北起，渡冲官道向西流。风稍樯碇纲初下，雨摆鱼薪市未收。更好两三僧院舍，松衣石发鬭山幽。
掩映军城隔水乡，人烟景物共苍苍。酒家楼阁摇风旆，茶客舟船簇雨樯。残笛远砧闻野墅，老苔寒桧看僧房。狎鸥更有江湖兴，珍重江头白一行。
晓城寒水共萧萧，湿碧吹青路一条。烟霭浓间出山驿，林萝深里过溪桥。闲情谩会吟兼画，隠事犹输钓与樵。多谢孤村人落外，酒旗风急更相招。
幽胜程程拟遍寻，不妨淮楚入搜吟。藓莎篱落谿庄静，松竹楼台坞寺深。数抹晚霞怜野笛，一筛寒水羡沙禽。腰间组绶谁能爱，时得闲游是此心。
环回几合似江干，刺眼诗幽尽状难。沙嘴半平春晚湿，水痕无底照秋宽。老霜蒲苇交千刃，怕雨凫鸥著一攒。拟就孤峰寄蓑笠，旧乡渔业久凋残。
俗口喧喧利与名，到君风品即难凭。曾将五老关秋梦，只爱南薰是正声。鸟恋药棚长独立，树欺诗壁半旁生。公车便不能征出，搔首吾皇负圣明。
柴关寒井对萧辰，自爱栖迟近古人。闲草遍庭终胜俗，好书堆案转甘贫。桥边野水通渔路，篱外青山见寺邻。懒为躬耕咏梁甫，吾生已是太平民。
诗景纷拏且按鞭，坏桥危磴已鸣泉。云根道店多沽酒，山崦人家亦种田。谷鸟惊啼冲宿雨，野梅愁绝闭寒烟。玉梁阁皂堪行遍，回得临江即上船。
瓦沟如粉叠楼腰，高会谁能解酒貂。清夹晓林初落索，冷和春雨转飘萧。堪怜雀避来闲地，最爱僧冲过短桥。独有闭关孤隠者，一轩贫病在颜瓢。
湿飘干堕著谿林，阵猛花尖聚砌阴。晓沫平随茶箸薄，冻痕全共药锄深。慵多只好披诗看，狂甚无如叩几吟。更想天山两三骑，臂鹰拳蹬簇骎骎。
皓然窗户晓来新，画轴碑厅绝点尘。洛下高眠应有道，山阴清兴更无人。寒连水石鸣渔墅，猛共松篁压寺邻。酒渴已醒时味薄，独援诗笔得天真。
似雨非晴意思深，宿酲牵引卧春阴。苦怜燕子寒相并，生怕梨花晚不禁。薄薄帘帏欺欲透，遥遥歌管压来沉。北园南陌狂无数，只有芳菲会此心。
惠连初拟赋秋怀，病束慵缠几未谐。湿叶堕丹明晚堑，破云拖粉露晴崖。先甘衰落归双髩，已觉清凉入百骸。试枕离骚校闲品，竹烟杉籁满萧斋。
众芳摇落独暄妍，占尽风情向小园。疏影横斜水清浅，暗香浮动月黄昏。霜禽欲下先偷眼，粉蝶如知合断魂。幸有微吟可相狎，不须檀板共金尊。
剪绡零碎点酥干，向背稀稠画亦难。日薄从甘春至晚，霜深应怯夜来寒。澄鲜衹共邻僧惜，冷落犹嫌俗客看。忆著江南旧行路，酒旗斜拂堕吟鞍。
数年闲作园林主，未有新诗到小梅。摘索又开三两朵，团栾空绕百千回。荒邻独映山初尽，晚景相禁雪欲来。寄语清香少愁结，为君吟罢一衔杯。
吟怀长恨负芳时，为见梅花辄入诗。雪后园林才半树，水边篱落忽横枝。人怜红艳多应俗，天与清香似有私。堪笑胡雏亦风味，解将声调角中吹。
几回山脚又江头，绕着孤芳看不休。一味清新无我爱，十分孤静与伊愁。任教月老须微见，却为春寒得少留。终共公言数来者，海棠端的免包羞。
小园烟景正凄迷，陈阵寒香压麝脐。湖水倒窥疏影动，屋檐斜入一枝低。画工空向闲时看，诗客休征故事题。惭愧黄鹂与蝴蝶，只知春色在桃溪。
蓓蕾枝梢血点干，粉红腮颊露春寒。不禁烟雨轻欺著，只好亭台爱惜看。隈柳旁桃斜欲坠，等鶑期蝶猛成团。京师巷陌新晴后，卖得风流更一端。
柳坠梅飘半月初，小园孤榭更庭除。任应雨杏情无别，最与烟篁分不疏。比并合饶皮博士，形相偏属薛尚书。薄红深茜尖尖叶，亦有愁肠未负渠。
麝香眠后露檀匀，绣在罗衣色未真。斜倚细丛如有恨，冷摇疏朵欲生春。阶前红药推词客，篱下黄花重古人。今日含毫与题品，可怜殊不愧清新。
青帘有酒不妨赊，素壁无诗未足夸。所重晚芳犹在日，可关秋色易为花。深枝苒苒妆溪翠，碎片英英剪海霞。莫管金钱好行市，寂寥相对是山家。
粉环匀束绿沉枪，袅露差烟𡾼𡾼长。卷箔乍惊双眼健，倚阑寻觉百毛凉。齐披古锦围山阁，背迸寒犀过寺墙。堪笑数根苍翠者，强颜如立少年场。
种莎池馆久淹留，品格堪怜绝比俦。春静棋边窥野客，雨寒廊底梦沧洲。清形已入仙经说，冷格曾为古画偷。数啄稻粱无事外，报言鸡雀懒回头。
柳条初重草初肥，烟湿园林晚未晞。百种堪怜巧言语，一般惟久好毛衣。欺凌红杏从头宿，讽刺黄鹂趁背飞。谁道关关便多事，更能缄默送芳菲。
细眉双耸敌秋毫，冉冉芳园日几遭。清宿露花应自得，暖争风絮欲相高。情人殁后魂犹在，傲吏齐来梦亦劳。闲掩遗编苦堪恨，不并香草入离骚。
坐钓行樵那不倦，寻云看月亦应劳。烦襟入夜权宜减，瘦格乘秋斗顿高。猿下任窥煎药鼎，客来慵动碾茶槽。床头卧架直闲却，免有情憀揭悼骚。
遗编坐罢披三豕，小轴行当倦伍禽。廉肆有征常遇困，刀圭无状为攻深。长卿痟渴应难奈，玄晏清羸已不禁。约缚隠囊聊阁膝，忘怀未得是微吟。
林中萧寂款吾庐，亹亹犹欣接绪余。去棹看当辨江树，离尊聊为摘园蔬。马卿才大常能赋，梅福官卑数上书。黼座垂精正求治，何时条对召公车。
炎方将命选朝伦，治行何尝下古人。拥旆肯辞临远郡，登舻还喜奉慈亲。水连芳草江南地，烟隔寒梅岭上春。若过中途值归雁，慰怀能与致音尘。
杜若萋萋天似水，一樯风信快吟怀。春坊冠盖还朝籍，宝婺谿山别县斋。访旧约僧登北固，破程乘月宿清淮。东南出宰才居最，畴为言扬向玉阶。
酒酣无复耿离肠，一路之官尽水乡。公廨寒生对庐阜，客帆风定泊浔阳。波涵洲渚初收潦，露浥蒹葭未作霜。到日何人先刺谒，二林开士在琴堂。
严君将命之邛蜀，令子和家且侍行。洛汭好山归别业，江南芳草动离情。诗题寺壁云根润，书检松窗野色明。他日林间无所望，只求金榜看嘉名。
空色青苍寒日明，迟迟携手出柴荆。长贫少得交游者，渐老不禁离索情。去路浦帆当晚落，到官江草已春生。州监县尹多才识，当念吾宗负大名。
南国古来风物好，早时游览熟登临。青山满路人家远，丹橘隔江秋色深。官况暂应劳折狱，病怀终自重分襟。三年解罢当求试，多草新文慰我心。
一战词场定策勋，麻衣西笑仕纷纷。风神已负青云气，艺业兼携白地文。辇下春华期纵辔，野中林色惜离群。明年新榜看看见，第甲嘉名且认君。
淮天时节少春寒，几蒂梅花雪欲残。水次军城囊剑入，雨余村坞镫馿看。名缘未出知谁异，道为深穷却自难。第一京师早西入，庙廊题字可无韩。
天姥山深摇锡杖，野芳春翠共葳蕤。松门过水无重数，石壁看霞到尽时。闲避鸟啼应作观，忽闻人迹自留诗。秦中河朔尝游览，莫恨此方行脚迟。
一琴牢落倚松窗，孤澹天君得趣长。谒庙有时封县版，坐衙终日著公裳。为收牌印教村仆，偶检图书见古方。微足税粮人更静，却搘吟策立秋廊。
甚与时流道不同，南朝台阁是家风。高闲几格图书畔，冷澹门庭树石中。因寄诗牌寻胜景，拟投文卷数名公。荣登显达他年后，应笑冥冥弋者鸿。
竹深淮寺雪萧骚，一壁寒灯伴寂寥。瘦尽骨毛终騕袅，蚀来锋刃转豪曹。宦情冷落诗中见，谈态轩昂酒后高。莫为无辜惜才术，圣明求治正焦劳。
几万人家山水中，为官古雅少人同。疏帘衙退卷花轴，曲槛客来凭竹风。唯道簿书多傍俗，自怜琴酒未妨公。等闲呵出郭门近，轻棹绕湖寻佛宫。
金锡锵然款蠹关，云膏浓渚对跳峦。清如霜月三五夕，瘦似烟篁一两竿。旧社久抛魂梦破，近诗才举骨毛寒。池轩夜静且留宿，往往自将秋籁弹。
解梁贤守古难同，张盖垂鞭自士风。馆职久衔疏旧地，郡符重剖枉名公。印厅孤坐琴尊外，铃阁清谈易老中。闻演丝纶征诏近，相如文学动天聪。
飞征偶未下天衢，古郡宽闲且寄居。曾许布衣通一刺，每留蔬食看群书。高斋已想闲丹灶，清梦谁同话直庐。江外敢知无别计，只携琴鹤听新除。
葛蔓烟枯束六经，高廉浑与昔贤停。黄牙稚子跨牛犊，白眼山人识剑形。寒睡草旁林酒壮，晓思河曲雨槎腥。传闻曾说平生事，不要清朝梦武丁。
久辜才术向吾朝，公罪应该洗雪条。佐邑旧曾居府寺，转官新合入京僚。门庭冷落闲中住，僮仆生疏贱价招。别后交游定相忆，酒灯棋雨几清宵。
退隠无山进乏媒，杜门芳草与苍苔。贫为吾道应关命，达似他途亦是才。人静合寻衙北寺，野凉还上郭西台。江干昨夜情多少，风雨吹灯一梦回。
交结文章尽世惊，城中幽隠更无营。敢将古道为吾事，耻对常流语子名。秋思病弹曾独听，太玄闲写待谁评。清朝故实蒲轮在，合为高贤下帝京。
夜鹤晓猿时复闻，寥寥长似耿离群。月中未要恨丹桂，岭上且来看白云。棋子不妨临水著，诗题兼好共僧分。新忧他日荣名后，难得幽栖事静君。
白云峰下两枪新，腻绿长鲜谷雨春。静试恰如湖上雪，对尝兼忆剡中人。瓶悬金粉师应有，箸点琼花我自珍。清话几时搔首后，愿和松色劝三巡。
春水涵波绿渺弥，江南芳草又离离。谢家元住青山郭，郄氏近攀丹桂枝。衣下香囊非尔好，床头诗卷愧吾痴。中林独处仍多病，早晚能来慰所思。
天竺山深桂子丹，白猿啼在白云间。死生不出千门事，坐卧无如一室闲。谁伴锡痕过寂历，自凭茶色对孱颜。忘机亦有庞居士，园井萧疏病掩关。
君栖枳棘官将满，我住蓬蒿岁正穷。驷马交游从此少，一瓢生事不胜空。衡门但枕盈盈水，群木方摇摵摵风。若念故人兼久病，公余无惜寄诗筒。
子云遗构住丹房，天鼓时闻数叩霜。真景截波寻铁柱，怪书披月看铜墙。氲氲颢气朝胎息，熠熠辰辉夜步纲。大静入来诸事罢，灵芜盘穗卷良常。
颜如童子发如黳，卜筑深当太白西。身上祇衣粗直掇，马前长带古偏提。鹍鹏懒击三千水，龙虎闲封六一泥。几度枕肱人迹外，半窗松雪论天倪。
藓晕莎丛古石房，寺和松竹背秋冈。骚吟未断云生褐，梵偈重开月照香。五老旧游应悄默，六朝闲事肯悲凉。西州独客心摇甚，抹碧江天鸟一行。
桃花枝重肉红垂，萱草抽苗抹绿肥。正语暖鶑风细细，著双寒燕雨稀稀。亭台物景兼飘絮，宅院时情渐夹衣。指背挟肩行乐事，不甘离索向芳菲。
构得幽居近郭西，水轩风景独难齐。烟含晚树人家远，雨湿春蒲燕子低。红烛酒醒多聚会，粉笺诗敌几招携。旅游今日堪搔首，摇落山城困马蹄。
跌荡情怀每事同，十年曹社醉春风。弹弓园圃阴森下，棋子厅堂寂静中。赤脚我犹无一婢，黑头君合作三公。江湖今日还劳结，目送归飞点点鸿。
竹下经房号白莲，社师高行出人天。一斋巾拂晨钟次，数礼香灯夜像前。瞑目几闲松下月，净头时动石盆泉。西湖旧侣因吟寄，忆著深峰万万年。
瘦靠阑干搭梵襟，绿荷阶面雨花深。迢迢海寺浮杯兴，杳杳秋空放鹤心。斋磬冷摇松吹杂，定灯孤坐竹风侵。锵然更有金书偈，祇许龙神听静吟。
碧蒲红蓼白莲房，一片栾栌撼水光。海岸空闻有孤绝，山中休道更清凉。惊飞翡翠当轩鸟，袅过旃檀别院香。最爱晚天吟枕上，好云遥耸数峰长。
清绝门墙冷似冰，野人怀刺昔曾登。新题对雨分萧寺，旧梦经秋说杜陵。贫典郡符资月给，老持台宪减霜棱。开元文字钟王笔，惆怅临风一烬灯。
治世谁能吊屈平，且披湘帙散幽经。春阳尽吐芊芊草，霄极长垂两两星。半壁烟岚图太华，一筇风雪访支硎。雅吟为惠将何比，明月珊瑚海气腥。
笛声风暖野梅香，湖上凭阑日渐长。一样楼台围佛寺，十分烟雨簇渔乡。鸥横残葑多成阵，柳映危桥未著行。终约吾师指芳草，静吟闲步岸华阳。
本无高亮似阳城，但爱松风入耳声。五亩自开林下隠，一尊聊敌世间名。交谈不远樵农客，弄翰慵夸子墨卿。异日青冥肯回顾，夫君门族旧和羹。
楚山重叠矗淮𣸣，堪与王维立画勋。白鸟一行天在水，绿芜千阵野平云。孤崖拂阁晴光见，极浦渔舟晓未分。吟罢骚然略回首，历阳诗社久离群。
苍莽江湾尽入深，数家村坞在山阴。烟横落木寒初静，水带微阳晚未沉。极览定非他辈事，不来终负此生心。鲈鱼斫鲙松醪酒，曾属诗人两日吟。
画图行李是随缘，立别江头雨霁天。铁瓮独归三月寺，铜瓶轻挂两潮船。吟焚篆籀香初竭，老拥云霞衲已穿。昨夜西梁山下月，为师怀想几凄然。
昔年行乐伴王孙，事尽清狂是后园。一榻竹风横懒架，半轩花月到顽盆。佳人暗引鶑言语，芳草闲迷蝶梦魂。今日凄凉旧春色，可堪烟雨近黄昏。
两枪未试泠泠水，五鬣长闲淅淅风。清会几时搔首后，病怀无复曲肱中。寒云片段浮重𪩘，白鸟横斜入远空。一帙逍遥不能解，牛头焚尽待支公。
天师苍翠横金锡，地藏清凉掩竹扉。千里白云随野步，一湖明月上秋衣。诗寻静语应无极，琴弄寒声转入微。我亦孤山有泉石，肯来松下共忘机。
画共药材悬屋壁，琴兼茶具入船扉。秋花挹露如红粉，水鸟冲烟湿翠衣。石磴背穿林寺近，竹烟横点海山微。百千幽胜无人见，说向吾师是泄机。
莫因公荐偶失意，便拟飘蓬作旅人。志壮任存题柱事，病多争向倚门亲。危堤柳色休伤别，上苑杏花长自春。况有西湖好山水，归来且濯锦衣尘。
数幅丹霞夹白云，封题何事寄幽人。亏君视草禁中客，乞我浣花谿上春。且与巾箱为玩好，更无篇什写清新。我来卧病还多感，一笔蛛丝满砚尘。
坐吟行看对清秋，懒架仍移近枕头。放达有唐惟白傅，纵横吾宋是黄州。左迁商岭题无数，三入承明兴未休。红药紫薇千一古，又添杨子伴牢愁。
旧草闲看即自卑，圣朝空道苦于诗。高才眩望如明逸，新句无因似谓之。淮甸月华欹枕静，秣陵春色按鞭迟。邯郸独步西施笑，落得星星两鬓丝。
新榜传闻事可惊，单平于尔一何荣。玉阶已忝登高第，金口仍教改旧名。闻喜宴游秋色雅，慈恩题记墨行清。岩扉掩罢无他意，但𦶟灵芜感盛明。
吏散门墙转寂然，疏狂投分向生前。苦无名位高今世，空有文章出古贤。遗传得谁修阙下，孤坟应祇客江边。池阳渺渺堪垂睫，奠罢秋枝一叫蝉。
妻女飘零五岭头，为君南望涕横流。浮荣暂得衣朱绂，远宦寻闻丧白州。天与声名还自折，瘴侵编什有谁收。朝中交旧知多少，应惜无儿似邓攸。
未第身魂殁帝京，东还长欠奠幽灵。遗文尽合编家传，高行谁堪撰墓铭。谈柄寂寥尘久暗，墨池荒废草空青。三招不见山巾湿，拟画轩昂太白星。
天竺横分景色宽，孤山背后泊船看。林藏野路秋偏静，水映渔家晚自寒。拂拂烟云初淡荡，萧萧芦苇半衰残。舂锄数点谁惊起，书破晴云粉字干。
鲁望无来已百年，又生吾辈在林泉。谁知隠遁为高尚，敢道文章到圣贤。月界晓窗琴岳润，竹摇秋机墨云鲜。南塘一霎霏微雨，更拥渔蓑上钓船。
宿霭相粘冻雪残，一枝深映竹丛寒。不辞日日旁边立，长愿年年末上看。蕊讶粉绡裁太碎，蒂疑红蜡缀初干。香𫇴独酌聊为寿，从此群芳兴亦阑。
孤根何事在柴荆，村色仍将腊候并。横隔片烟争向静，半粘残雪不胜清。等闲题咏谁为愧，子细相看似有情。搔首寿阳千载后，可堪青草杂芳英。
霏霏烟雨拂西窗，缃帙披残卧缥缸。林木细分山去削，水波微动鹤丁桩。凉沈欲睡何妨纵，静壮诗魔未易降。搔首旧游堪入画，一樯如练下澄江。
湛卢生涩鞘秋尘，方册谁谈礼乐因。两地贵游无旧识，五天清会有高人。泉关茶井当犹惜，火养丹炉看独频。扬袂公车莫相调，浮名应未似身亲。
犀围古暗革靴鸣，楚楚衣裾白苧轻。节概平时长独立，文章近日合双行。且看辇毂千蹄晓，复忆溪山数峰晴。一第临临杏花宴，满都春色叫迁鶑。
华阳山雨拂轻尘，独步烟霞访隠真。笑傲太平云外客，安闲清世梦中身。金章名重人称贵，布褐才高道不贫。吟罢洞天风正淡，自知凡骨定逢人。
抱关随俗本无能，却掩深居避爱憎。两岸解惊秋钓石，风窗花落夜棋灯。穿云寄药多山叟，刻竹留诗半野僧。吟阁晚凉堪共望，远峰苍翠势层层。
文昌郎位改清资，乞领鱼符赋式微。雉省月寒慵夜直，隼旟风细喜秋归。宜春酒助新开宴，侍史香余旧赐衣。客向西山思井旧，莫教沤鸟见人飞。
先生教子作通儒，诗礼亲闱伯鲤趋。亭构义方名昔著，诏颁封爵语今符。荣因慈孝家声振，默契丝纶宠数殊。善庆谁能肩懿躅，贤哉奋达美相须。
双屐冲烟上泰台，欲将老眼傍天开。春深叠嶂晴看雪，雨后飞泉夜听雷。玉节攒苍烟浩渺，群山裂翠壁崔嵬。目前齐鲁何须问，千古登封只草莱。
一缾一钵是生涯，来扣枢扉带砺家。宠服降从丹凤阙，禅房归掩赤城霞。五芝岩下传心印，八桂峰前散雨花。还伴白云重到此，会看恩馆筑堤沙。
白首名郎有几人，双旌昼锦不如君。楚江萍暖烘朝日，玉女衣轻挂晓云。极浦仙舟烟澹澹，高秘郡阁叶纷纷。政成更与他州别，从古宜阳重艺文。
抱怀宁独固难穷，自与山林逸兴同。白马岂能分辨客，青牛还会识仙翁。凝神宅古河声里，望气台荒野色中。试上高原长一啸，断蓬衰草掩秋风。
闲如云鹤散如仙，逸士声名处处传。诗自会来轻物象，道从高后小林泉。谋身只置煎茶鼎，积货惟收卖药钱。见说新居更幽僻，为忧征诏到门前。
会稽新命剖鱼符，又向蓬山锁直庐。林壑萦回多洞府，人烟高下半楼居。知音好采柯亭竹，博物应探禹穴书。公暇仙舟宜案部，鉴湖晴色照乡闾。
世居江表卧烟霞，致政官资美莫加。圣代旌门崇孝义，御书堆阁绝生涯。衣冠济济皆稽古，儿侄熙熙尽克家。我忝转输巡按暇，因留诗句记荣华。
闻说灵岩境最幽，乘闲舣棹共追游。飞泉翠滴半空雨，古树阴连万壑秋。缥缈香烟笼梵榻，嵯峨山势枕江流。登临眺望关河远，惹起乡思恋国愁。
分携何必恨依依，三载无私得意归。烟雨乍随孤棹去，鸳鸿重入九霄飞。旧题诗句刻文石，新创儒宫在翠微。后夜月明回首处，汀风萧飒动行衣。
华林酒满劝长星，青漆楼高未称情。麝壁灯回偏照昼，雀航波涨欲浮城。钟声但恐严妆晚，衣带那知敌国轻。千古风流佳丽地，尽供哀思与兰成。
䡾䡾风檐乳燕翔，浴兰衣绤簟流黄。云容倏变千峰险，草色相沿百带长。旋制紫荷供橐笔，暗移神蔡忍搘床。思君祇欲倾家酿，待警同谁赋柏梁。
华池阿阁不相容，浊水清尘恨莫穷。明月自新班女扇，行云无柰楚王风。乳鶑啼晓销兰炷，媚蝶伤春失蕙丛。纵使多才如子建，祇能援笔赋惊鸿。
汉武高台切绛河，半涵非雾郁嵯峨。桑田欲看他年变，瓠子先成此日歌。夏鼎几迁空象物，秦桥未就已沉波。相如作赋徒能讽，却助飘飘逸气多。
庭中嘉树发华滋，可要螳螂共此时。翼薄乍舒宫女鬓，蜕轻全解羽人尸。风来玉女乌先转，露下金茎鹤未知。日永声长兼夜思，肯容潘岳到秋悲。
碧树阴浓扣砌平，华亭归梦晓频惊。仙经若未标奇相，琴操何因寄恨声。养气自怜鸡善胜，全身却许雁能鸣。芝田玉水春云伴，可得乘轩是所荣。
油壁春车隔渭桥，黄山路远苦相邀。行庖爨蜡雕胡熟，永埒铺金汗血骄。别馆横陈张静婉，期门长揖霍嫖姚。注钩握槊曾无惮，绿桂膏浓晓未销。
丈八蛇矛战血干，子孙今已列材官。青烟碧瓦开新第，白草黄云废旧坛。劳薄可甘先蔺舌，爵高还许戴刘冠。秋来从猎长杨榭，矍铄犹能一据鞍。
芒熛盛德正浑仪，休问探汤向小儿。尽日羽陵开蠹简，几人河朔引芳卮。尧厨萐莆频摇处，汉殿相风未转时。争得琴高借双鲤，暂游姑射对冰姿。
岁岁南山见寿星，百蛮回首奉威灵。梨园法部兼胡部，玉辇长亭复短亭。河鼓暗期随日转，马嵬恨血染尘腥。西归重按凌波舞，故老相看但涕零。
走马章台冒雨归，后门犹叹滞前期。荷心出水终无定，萝蔓从风莫自持。复帐麝轻难辟恶，曲房蚕懒不成丝。渐渐垅麦藏鸣雉，更恨如皋一箭迟。
帘声竹影浪多疑，仙谷何能为解迷。藻井风高蛛坏网，杏梁春晚燕争泥。更看山远惟凝黛，纵许犀灵祇骇鸡。枉裂霜缯几千尺，红兰终夕露珠啼。
纫兰为佩桂为舟，北渚云飞发櫂讴。已有万丝能结怨，不须千盖强障羞。金堤勃窣谁同上，翠帟缤纷客自留。欲选浣纱倾敌国，越王更起近江楼。
玄光仙树阻丹梯，御宿嘉名近可齐。真定早寒霜叶薄，樊川初晓露枝低。先时樱熟烦羊酪，远信梅酸损瓠犀。宋玉有情终未识，蔗浆无柰楚魂迷。
雍门琴罢已浪浪，更上牛山半夕阳。楚泽云迷千里目，蓟门歌断九回肠。寒梅带雨飘离席，尺素停灯作报章。湘水干未终未尽，岂徒万点寄疏篁。
含酸茹叹几伤神，呜咽交流忽满巾。建业江山非故国，灞陵风雨又残春。虞歌决别知亡楚，宴酒初酣待报秦。欲断青天销积恨，月娥孀独更愁人。
灵匹迢迢驾七襄，暂陈云幄对星潢。已看素魄过三让，何用华灯更九光。玉腕双丝轻宛转，霞衣杂佩暗丁当。谁言巧意能胜拙，祇见鸠闲鹊自忙。
镂肤剽俗恣游遨，可得蹲鸱号富饶。井络共知天与险，蚕丛无柰世兴妖。杜鹃积恨花如血，诸葛遗灵柏半烧。才似文园何足道，一生琴意祇成痟。
枳落莎渠急夜虫，翛然平子四愁中。栗林忽感雕陵鹊，云表初过代岭鸿。阮籍卧惟疏鉴月，马融横笛远含风。郎潜吏隠前贤事，犹胜杨岐泣断蓬。
利觜由来得擅场，尽迁豪富入咸阳。属车夜出迷云雨，峻令朝行剧虎狼。前殿建旗凌紫极，东门立石见扶桑。从臣嘉颂徒虚美，不柰卢生谶国亡。
秋阴凄淡隔重城，一亩居仍近禁营。汉苑楼台沉暮影，谢家鼓吹发新声。烟昏露井残桃坠，叶下凉波独鸟惊。节物变衰吟更苦，可堪漳浦卧刘桢。
石渠仙署久离群，抗迹丹台世绝伦。杨子不甘嘲尚白，漆园终许自全真。紫烟深处鸾双舞，朱髓成来鸟共伸。若向云中见鸡犬，可能浑忘姓刘人。
楚国骄荒日已深，山川朝暮剧登临。曾伤积毁亡师道，祇托微辞荡主心。江草东西多恨色，峡云高下结层阴。潘郎千载闻遗韵，又说经秋思不任。
青门祖帐曙烟微，片席乘流鸟共飞。曲岸马嘶风袅袅，短亭人散柳依依。灞陵目断犹回望，楚水魂销为送归。祇自河梁传怨曲，洛尘千古化征衣。
日上旗亭第五重，百壶春酿与谁同。黄山远隔奔霁骑，紫塞孤飞避弋鸿。湘竹几时休染泪，楚旌终日自摇风。此情不及歌杨柳，一尺鱼书万水中。
鸡人肃唱发章沟，汉殿重重虎戟稠。綷羽欲栖温室树，金波先上结麟楼。风来太液闻鸣鹤，雾卷银河见饮牛。万国表章频奏瑞，手批天语思如流。
百尺青楼大道边，五陵游骑骁翩翩。不思夜魄过三五，祇问春醪赏十千。密锁香云深处户，乱飘梨雪晚来天。愁眉岂待歌成惨，咫尺河阳信未传。
半减依依学转蓬，班骓无柰恣西东。平沙千里经春雪，广陌三条尽日风。北斗城高连蠛蠓，甘泉树密蔽青葱。汉家旧苑眠应足，岂觉黄金万缕空。
秦痔从来易得车，郄枝今比我何如。垂天借喻齐谐志，握火寻盟越绝书。旭日西清云幄密，朔风南陌苇衣疏。故山夜鹤空多怨，金屋人争诵子虚。
南州石黛有遗妍，目极危梯月上弦。一水相忘空脉脉，双金何路致拳拳。仙源日永桃无援，客馆春轻柳未眠。欲写微词托归雁，风高岭阔又经年。
抚枕凄然掩北轩，汉庭谁问马文园。风檐鸱啸厨烟绝，月树乌惊药杵喧。戏习五禽成妙术，学亏一篑阻微言。不因九奏清尘耳，天露应迷简子魂。
豪家抱瓮擅风流，更燎薰𬬻白雪楼。鲁笔休分科斗字，蜀都且换鹔鹴裘。仰天拊髀真为乐，倒载穿肠肯易愁。欲鲙长鲸置雕俎，愿回北斗挹东流。
千轮佛火照层城，九陌香车击迅霆。简子最知天帝乐，孟家惟信紫姑灵。金徒抱箭催壶水，玉宇来风满砌蓂。帘卷交疏莲烛密，通中枕上独闻铃。
卿霭重重复璧门，独挥鸿笔坐西垣。诚明自有中和气，润色还多郁穆言。内苑朱樱兼酪赐，前阶红药任风翻。紫丝新履徊翔地，应笑东方避世喧。
曾许千金答浣纱，越溪浪浅不通槎。晓楼帘卷还凝雾，外院墙低却映花。满目离愁频驻马，一春幽梦祇惊鸦。柔桑蔽日南城路，懊恼罗敷自有家。
昱爚银鞍狭路逢，长裙连带任流风。身轻近识吴宫燕，目断还惊洛浦鸿。未许香囊安肘后，独怜丹枕在房中。南园蝴蝶飞无限，一一雌随一一雄。
毛竹千丛蔽野亭，晓猿惊后乱峰青。汉庭已奏三千牍，周室仍翻十二经。紫殿深沉频视草，缁帷寂寞自飞萤。振衣本为苍生起，肯向荀家祇聚星。
欲折瑶华向绿畴，风光满目尽离愁。茂林修竹多嘉客，万壑千岩忆旧游。汉诏已闻求泛驾，祢狂无自屈岑牟。荆山待价何忧晚，龟手犹期裂地酬。
嘉木清阴接绮窗，谪仙风骨凛冰霜。尧厨萐莆分珍膳，汉庙含桃和酪浆。磴道神行通碣石，井干云构俯瑶光。金釭璧月相辉映，兽口时飘侍史香。
石渠岌嶪亘宛虹，玄荫清流接桂宫。玉女壶欹天未笑，羲和辔缓日方中。孝先便腹宁无诮，痀偻承蜩敢衒功。蠲渴欲来飞雪散，南昌世胄有仙风。
六幕云收万籁沉，结瑶千尺倦登临。七盘妙舞频挥汗，五色嘉瓜冷镇心。极目岭梅宁止渴，拂波宫柳漫垂阴。祇忧火解神仙骨，赖有泉声发素琴。
杀青和墨度流年，饱食无功鬓飒然。却忆侯封安邑枣，不能兄事鲁褒钱。千峰月白猿啼树，六幕风高鹗在天。招隠诗成谁击节，愿倾家酿载渔船。
行行极目天无柱，渺渺横流浪有花。客子方思舟下碇，阴虬自喜海为家。村遥树列秦川霁，岸阔牛分触氏蜗。鸢啸风高良可畏，此情难论坎中蛙。
久厌侯鲭静室来，卜居邻近钓鱼台。旧山鹤怨无钱买，新竹僧同借宅栽。斗酒谁从杨子学，扁舟空访戴逵回。抽毫有污东阳望，但惜明时老涧才。
一辞銮署守英蕃，两见庐峰媚翠樽。政懦每怜民若子，岁丰还喜稻成孙。离愁且饮闲人酒，密对须求长者言。入奉清朝同一德，晨趋岂叹鬓霜繁。
浩荡辞波润鼠须，风流谈柄蔼栟榈。汉台厌卧郎官锦，禹穴思探上世书。鹤盖成阴争出饯，鹍弦促调叹离居。由来方任推名辈，藻思江山助起予。
病入新年起甲寅，轲心不动五侯春。史曹非据惭书法，衮职无亏滥诤臣。荏苒未除金马籍，蹒跚空笑玉楼人。穷檐抱影时相吊，一指南禅四大身。
汉典久传祠太乙，竺坟亦说会夫人。蟾蜍吐耀祥轮满，菡萏凝华宝檠新。风转相竽来帝乐，香焚夹道杂车尘。承平多庆群欢洽，益见严宸奉紫旻。
黍盘交荐藏烟日，丝雨微沾解禊辰。家有秋千怜月夕，户垂杨柳庆芳春。波浮素卵祥兰馥，垄戏名翚瑞麦新。千里神畿多胜赏，熙熙胥会可封民。
舜柏森森拂绛霄，薰风瑟瑟动云璈。琳房遍设沉榆席，金檠齐燃绿桂膏。秘册十行开凤检，灵辉三烛驻霓旄。香飘员峤空歌歇，北斗阑干月殿高。
七年纶掖滥敷言，八奉斋祠荫宝轩。上士半同猿鹤老，病身犹与蟪蛄存。饭蔬力弱防冠坠，枕杫神宁喜席温。樱序清和芳意歇，淡然毕竟绝朝喧。
美服斯勤验国径，里民单出庆秋成。时羞餍饫盘中味，神鼓喧阗野水声。爽气方高疏雨霁，清辉微动远波平。尧章濬发由庚咏，京庾连云万亿盈。
野趣风流属此辰，帝台高会敞重茵。绛囊为佩仙萸密，绿酝飞觞寿菊新。兼豆丰盈尧箑馔，雅歌清壮汉营人。年来多病欢游阻，温玉苍葭岂易亲。
华林家声世不渝，云仍次第秉鱼须。乌衣门大容高盖，蝌蚪书多聚硕儒。里巷当今为甲族，风烟从古是仙都。岂惟一榻留徐孺，食客三千兼鲙鲈。
金釭焰短风幕斜，栖乌啼月声鸦鸦。玉人宝瑟掩不弄，背窗红泪飘兰花。锦机挑字相思意，欲托南风到辽水。黄龙梦断春意劳，渺邈音容隔千里。
讲余衣袂受风轻，来与阑干共晚晴。山倚南云屏迤逦，江迎西月锦鲜明。道心千古飞鸢接，秋意一楼宾雁横。老柏上头天尺五，莫歌金石出商声。
渺渺桑田注白波，幽幽花洞忆真多。丹成已在风烟上，鹤返其如城郭何。月下清池明老剑，云凝碧落听笙歌。五陵王气龙沙近，傥乞飞霞侍玉珂。
灵坛古迹自来夸，四望峰峦锦簇花。白鹤何来归洞府，青山竟日锁烟霞。言寻庭下烧丹灶，争羡天边返斗槎。我欲离尘换凡骨，愿随风驭到仙家。
金精山高绝尘俗，中通洞天石削玉。仙家庭院昼不扃，草色迷阶秋雨绿。香炉峰前青可掬，石鼓坛边翠如沐。道人采药青牛还，铁笛声穿山鬼哭。
紫菊披香碎晓霞，年年霜晚赏奇葩。嘉名自合开仙府，丽色何妨夺锦砂。雨径萧疏凌藓晕，露丛芬馥敌兰芽。孤标只取当筵重，不似寻常泛酒花。
多愧当年未第间，卜居人外得清闲。排联花品曾非僭，爱惜苔钱不是悭。秋阁诗情天淡淡，夕溪渔思月弯弯。而今惭厚明朝禄，敢念藏愚莫买山。
玉甃银床荫碧桐，北窗珍簟水纹融。衣裁练布如王导，扇执蒲葵学谢公。琼屑半和仙掌露，兰苕轻泛楚台风。若非冰雪神仙骨，相乐谁同一笑中。
绀发丹颜气粹和，大茅峰畔隠云萝。至人朝斗传灵诀，先帝观龙赐御歌。町疃瑞文眠径草，蜿蜒神物戏池波。自惭五马来尘外，一挹仙风幸已多。
一方灵迹两峰间，左右芒山与砀山。胜地昔曾钟王气，高僧谁此掩禅关。翚飞巍殿烟瓴碧，翠削层崖苔藓斑。千古英雄无处问，岭头依旧白云闲。
仙掌凌空沆瀣秋，大田多稼似云浮。天边霁景芙蓉阙，江上残芳杜若洲。东观群儒宣宴乐，南荆遗俗重嬉游。宸章忽降容瞻睹，疑是神龟负九畴。
民在华胥正乐康，高秋宾雁指衡阳。蒹葭渐见凝清露，𫛸鴂先惊歇众芳。节值登高真胜会，年逢大有是殊祥。宸心悦豫流新唱，星汉垂文示八方。
一夕香街布玉尘，檀栾劲节露贞筠。兔园置酒皇欢洽，柏殿赓歌睿唱新。麦秀原田初望岁，花开苑树忽惊春。丰穰荐瑞民心悦，高下还随帝泽均。
宫花如锦水连漪，翠辇寻芳正是时。禁苑定知人未识，朱栏除有蝶偷窥。艶烘晓日迷天仗，香逐轻风落酒卮。何幸微臣陪镐宴，蓬壶春漏正迟迟。
云罗霞绮媚芳辰，琼圃花开烂漫春。风递清香随凤辇，波涵倒影落龙津。仙葩四照烘初日，浓艶千苞赐近臣。向晚天街戴归处，游蜂舞蝶自随人。
非烟葱蔚苍龙阙，紫府深沉大帝居。群玉中天开策府，神龟温洛荐图书。珠宫岑寂经行处，金简荧煌拭目初。曾是先朝受恩者，因探禹穴涕涟如。
宜春小苑斗城旁，锡宴群仙奉紫皇。汉沼乳鱼偏傍钓，青陵舞蝶自寻芳。波平鳌背浮昆阆，日转金茎艶赭黄。满酌流霞侍臣醉，暖风宫蘂杂炉香。
仙山灵沼五城西，晓日花光照彩霓。露濯冰蚕铺瑞锦，风吹水麝拆香脐。芳葩散采添蜂蜜，红片狂飘杂燕泥。曾识壶中旧春色，桃源重到路犹迷。
册府藏书在紫微，退朝稽古助论思。中天召宴衢樽满，乙夜观文列象垂。彩鳯翩翻巢绮阁，灵龟夭矫冠金碑。大风发唱群臣和，元首康哉庶绩熙。
琐闱聊辍皂囊封，赐告归寻一亩宫。关路蒲轮千里远，岩扉蕙帐几年空。百壶天酒凝甘露，二雅宸章掩大风。旧隐暂还非久住，心期献可沃尧聪。
破腊连空粉絮飘，离离一番长山苗。旗亭谁氏来沽酒，台笠何人去采樵。背日旋依松涧积，迎风先傍药畦消。袁安此际偏无赖，独掩闲门对一瓢。
处处春波满稻畦，海棠零落子规啼。一麾远郡方留滞，十里长亭又解携。后夜滩声妨客梦，初晴云物入诗题。到家为问田园事，桃李犹应有旧蹊。
缙云六载掌关征，学得阳冰小篆成。逋客几人曾识面，仙山到处便题名。桑郊又是乘轺去，铃阁虚烦解榻迎。旧读春秋究微旨，何须苦说不知兵。
数日不逢黄叔度，胸中鄙吝一时生。如何民瘼偏能疗，却是诗魔未得平。夏景清和妨命驾，玄台寂寞阻飞觥。欲亲高论无由得，须作文殊问疾行。
五蕴已空诸漏尽，冢间行道十年余。吟成南国碧云句，读遍西方贝叶书。清论弥天居士伏，高情出世俗流疏。问师心法都无语，笑指孤云在太虚。
鸡窗十载共论文，兰室依然有旧薫。雨雪共抛修竹苑，烟霞独访武夷君。随珠照乘元无类，天骥追风定不群。犬子赋成犹未献，飘飘词气已凌云。
朱火荧荧向夕流，林间一叶忽惊秋。风来野渡闻渔笛，雾敛晴天见蜃楼。艶爱芙蓉开幕府，香怜杜若老汀洲。使君鬓畔多玄髪，临水登山不用愁。
萤烛辛勤十载余，蔼然高价满州闾。一枝未折仙人桂，千里又随乡老书。梁苑雪花成赋后，禹门雷鼓化鳞初。山城日日望春榜，莫遣南来音信疏。
卜隐林泉未有期，春田耕事欲凭谁。一辞左掖鸳鸾侣，两见南州橘柚垂。酌醴不妨留客醉，饮冰长是畏人知。颁条求瘼无他术，深恨期年报政迟。
三百六旬今夜尽，寥寥虚室独凝神。莲城五鼓欲催晓，梅岭一枝先报春。邹律渐吹阴谷暖，尧蓂看傍土阶新。海隅留滞年华长，坐对寒釭浩叹频。
精庐宴坐十经秋，瓶钵近为千里游。又是浮杯过沧海，便应飞锡入皇州。弥天谈论降时彦，结社因缘背俗流。此去定知诸念息，只除魂梦到东瓯。
黄鹂百啭宿烟疏，近郭行春独驻车。垅上劝耕聊问讯，棠阴听讼且踌躇。远林桑尽蚕成茧，野水萍开獭趁鱼。几处路旁垂苦李，游人不折意何如。
朱轮远守未成欢，薄宦令人意渐阑。郡阁政清慵按吏，乡园路近欲休官。梅花绕槛惊春早，布水当檐觉夏寒。已是三年不闻问，何如归去把鱼竿。
五年为邑鬓霜侵，吏隐由来得趣深。不独弦歌长满耳，兼闻桃李已成阴。晨昏我有南陔恋，江海君怀北阙心。早晚飞沉俱遂志，愿将初服敌华簪。
华堂何夕梦熊罴，卫氏如今有一儿。三日悬弧应是喜，十年结实未为迟。预知驷马门闾盛，暗想天麟骨法奇。曾忝门墙摄齐者，待看孔鲤学闻诗。
三张旧族富英髦，仙墅重经散郁陶。深喜太邱家法在，须知定国里门高。分题毎日摇鸡距，合宴常时把蟹螯。独感戴侯恩未报，徘徊不觉涕沾袍。
路入藤萝十里余，松窗潇洒竹房虚。燕巢新旧金人殿，虫网纵横贝叶书。当昼风雷生洞穴，欲斋猿鸟下庭除。昔年曾此题诗句，犹拂流尘认鲁鱼。
潇洒危亭枕碧池，昔年飞盖此追随。正逢五彩承颜日，兼是三荆并秀时。夜坐不知银汉没，春游长诉玉杯迟。如今罢郡重登赏，喜见扶风旧白眉。
二年假守栝苍城，郡榻唯师即送迎。捣药几怜春漏永，调琴长待夜蟾生。心猿已伏都无念，海鸟相逢自不惊。送别秋郊岂成恨，白云青嶂是归程。
叠𪩘参差翠绕门，雕梁贺燕自成群。杀鸡日夕期嘉客，种竹寒暄对此君。且向东皋输黍稷，便应北阙降玄𫄸。子真漫说耕岩石，不奈声名四远闻。
禾黍离离一迳通，游人揽辔即过从。趁斋幽鸟闻疏磬，出定高僧见偃松。夜静龛灯凝古殿，雨余岩溜迸前峰。昔年曾此题名处，素壁欹斜翠藓重。
早曾兔苑传词赋，屈在桐乡勾簿书。薄宦交朋嗟绊骥，清贫人吏说悬鱼。二年领郡睽离久，一夕当樽鄙吝袪。苦恨秋风动行色，徘徊无计驻征车。
宦途南北最情亲，岁晏相逢颍水滨。旧日青衿同学校，暂时黄绶困埃尘。樽中满酌香醪美，门外高悬彩棒新。鸡黍留欢已慵发，可堪经雨折纱巾。
心似寒灰不复然，寻常谈论即弥天。门临颍水多年住，法自曹溪几世传。儒士谁同翻贝叶，都人长见施金钱。翰林诗版分明在，曾与吾家有旧缘。
再入蓬丘席未暖，飘飘又建隼旟行。交朋莫惜河梁别，乡曲初期昼锦荣。竹箭波声随一棹，斧柯山色对双旌。子牟江海心应在，频上高楼望帝京。
少小乡关振大名，武夷山翠落门庭。郎君近折仙人桂，伯氏高分处士星。城郭辽东应改易，芝兰谢圃自分馨。吴民正待随车雨，莫苦淹留醉醁醽。
豫章南国一都会，夕拜东台最上流。捧诏暂辞青锁闼，携家便泛木兰舟。褰帷听讼民谣洽，解榻延宾主礼优。只恐征黄在朝暮，西山灵药未容求。
药署深严才草诏，剑关迢递忽乘轺。霜天历历巴猿苦，山路骎骎莋马骄。梁苑寒风吹别袂，瞿塘春水送归桡。紫垣遣使非常例，应有星文动九霄。
锁闱漫喜尘通籍，蓬巷无人肯顾庐。天禄解嘲才答客，集仙置使又修书。非烟缭绕萦珠网，流水潺湲逗石渠。何必银台号三昧，此中更好味真如。
钱郎满腹贮精神，坐上诗成压倒人。相识只从抛竹马，留欢长是鲙金鳞。西园宴喜期清夜，曲水追随约暮春。不到门墙欲旬浃，已应悬榻满埃尘。
修书何幸佐铅黄，日接群英道自光。署近承明叨谒帝，赋成平乐谬为郎。孟坚已分酬宾戏，严助还思佩郡章。共忆东林社中客，满池莲叶吐清香。
释子修行与众殊，铜台连接起精庐。群公共结二林社，万乘曾回六尺舆。衣惹天香亲御座，阁成云构倚晴虚。浮生自恨犹贪禄，未得同翻贝叶书。
射策曾攀郄桂枝，从军犹赋仲宣诗。陈琳草檄应非久，贡禹弹冠素有期。梁苑胜游思霰雪，浔阳旧隐废茅茨。初筵樽斝不须恋，正好公车自荐时。
六花新霁白皑皑，爽气飕飕拂面来。梁苑酒浓寒力减，谢池风细冻文开。天边几阵闻归雁，江外千家见早梅。此际何人能访戴，剡溪清景好衔杯。
春官宗伯鲁诸生，翰苑纶闱占大名。一代典谟资润色，满朝文物仰悬衡。分班月殿趋金马，侍宴天池见石鲸。即日云屏应隔坐，不须东观待书成。
二难文彩少人过，落笔寻常只患多。兔苑暂游冲霰雪，龙门曾上困风波。一囊负米犹为客，百步穿杨待决科。更得词臣赠诗句，机云入洛拟如何。
雪晴河水正流澌，风卷惊蓬满眼飞。客路飘飘携一锡，禅房寂寂掩双扉。曹溪衣钵何年得，庐阜香灯几日归。贤守相逢膜拜后，都人争劝施珠玑。
草树欣欣暖律回，谢家池沼冻纹开。晴天独向高台望，春色先从上苑来。且待郢人歌白雪，莫听羌笛怨残梅。乞逢休沐便须去，引满何曾诉玉杯。
骎骎五马动征尘，太守风流世绝伦。身事汉庭为小相，家传楚国是骚人。烟波莫叹重湖远，桑梓仍将别墅邻。麦穗微黄稻苗绿，朱轓入境便行春。
帝里风光上元节，乌衣旧巷喜经过。樽中酒渌宁辞醉，梁上尘飞只欠歌。坐听禁城传玉漏，起看河汉转金波。主人爱客春宵永，彩笔题诗奈乐何。
金鸭喷香绕烛台，轻云散尽月光来。三千宾客连宵醉，十二城门彻晓开。何幸紫微容托乘，更烦红袖与传杯。明朝犹自放朝谒，心喜当关不见催。
骎骎五马江陵去，寂寂双娥汉水头。一曲歌终眉黛敛，十分酒尽涙珠流。阳春郢客传新唱，暮雨高堂梦昔游。琼树无人敢亲近，章台京兆不胜愁。
休沐忻逢上元节，华堂高宴且盘桓。峨冠屡舞人多醉，刻烛狂吟夜向阑。月上珠帘侵坐白，霜飞碧瓦透衣寒。铜壶漏彻东方曙，归骑纷纷未尽欢。
玄晏先生早著书，圣朝未降软轮车。满头霜雪机心息，三径蓬蒿俗客疏。千首好诗传辇毂，一枝仙桂耀门闾。汉庭得意真知己，应为清宵诵子虚。
东吴旧寺寄岩隈，驻锡神州久未回。琴曲谁知流水意，诗篇自占碧云才。庐峰已结白莲社，邺下暂寻铜雀台。仙殿主人偏好事，春风铃阁且徘徊。
子云常在草玄台，不觉春风满眼来。闻道后车长载酒，无因曲水共流杯。石渠尽日芸籖拥，金谷何时绮席开。珍重主人偏爱客，乞逢休沐便追陪。
新来乘传抵秦川，会府须才果峻迁。应见流钱从地上，特闻聚米向君前。声华南国推高士，名姓丹台缀列仙。每话官曹苦拘束，归家长是夕阳天。
谢公别墅枕城𬮱，萧洒都无紫陌尘。五色丝纶贪草诏，一园桃李阻寻春。早朝禁漏犹传点，下直残阳已满身。除是禁烟容洗沐，直须偷暇赏芳辰。
西垣清切本无伦，虚薄将何缀侍臣。承露盘高云际晓，栖鸡树绿省中春。言成纶綍终非称，室蔼芝兰幸得亲。从此烟霄连步武，宸游长奉属车尘。
北斗城南太乙祠，羽人多著九霞衣。竹宫肃穆珠旒拜，华表飘飖鹤驭归。绕殿步虚幢影密，登坛酌献珮声微。质明礼毕还台去，厩马翩翩速似飞。
初官佐邑少嗟咨，且喜乡关得告归。松菊门前三径在，烟波江上片帆飞。枌榆旧社虽堪恋，星火严程不可违。莫为栖鸾尚卑屑，悔将锦袄换蓑衣。
寝邱遗业废多年，衣祴空藏命说篇。北阙上书陈祖德，上林结社会时贤。风尘不肯留京邑，龙象重归启梵筵。闻有道安虽未识，定应谈论已弥天。
应制曾亲白玉除，桐君溪畔是幽居。末登王子洛宾岁，已读黄香东观书。万里归寜承汉诏，三牲供膳奉潘舆。水衡得俸诚堪喜，莫便挥金学二疏。
前年出守缙云城，曾枉骊歌慰远行。今日代言青锁闼，又披郢唱见深情。侧聆九奏都忘味，连得双金自满籝。红药阶前试吟嚼，胸中鄙吝一时平。
千骑骎骎赴郡初，曾迂旌斾访吾庐。天边谁识郎官宿，门外空回长者车。劝酒樽罍应引满，题诗屋壁是亲书。乡人闻有神仙客，远近争来看隼旟。
东西燕子伯劳飞，新月如钩玉露垂。河鼓天孙信灵匹，鹊桥星渚有佳期。穿针乞巧伫立久，织素成章报答迟。定与黄姑享偕老，晋宫休插奈花枝。
兰台进秩通闺籍，熊轼临民奉诏条。风俗重寻南越志，乡关犹隔浙江潮。悬知坐啸讴谣洽，更想行春意气饶。远宦逢秋少悲咤，潘郎玄鬓恐先凋。
汉武亲祈太乙坛，国朝特祭领祠官。羽旗摇曳晨曦上，素瑟凄清夜漏寒。驾鹤浮丘应暂下，偷桃方朔合留残。斋居数宿遍蔬食，定忆中厨政事餐。
分班晓入翔鸾阙，直阁旁连浴凤池。彩笔闲批五色诏，好风时动万年枝。勒移钟阜惭归晚，称疾文园恨思迟。何事吾宗心倍喜，春塘梦彻寄新诗。
高论弥天四海闻，久为龙象主空门。雪峰传法称开士，麟殿谈经奉至尊。香满赐衣归洛社，苔封文室寄梁园。梵书贝叶应携去，斋罢与谁相对翻。
经旬不谒未央宫，宴坐将谁笑语同。蜀郡相如非避事，浄名居士欲谈空。门前宾客窥行马，箧里方书拾蠧虫。西省旧僚疏会面，顿惊鄙吝满胸中。
何年出蜀访南宗，深锁闲房翠藓重。振锡忽闻游地肺，题门兼得谒人龙。行吟一路高秋月，投宿斜阳远寺钟。到日弥天清论罢，遍寻紫阁与圭峰。
平明东省发鱼书，便拥彤襜出上都。别酒金英泛篱菊，去程黄叶堕关榆。叔孙旧礼妨绵𫈵，廉范新歌待袴襦。满腹经纶殊未展，归来看践赤墀涂。
早得东堂桂一枝，凌云词赋汉皇知。从军久在红莲幕，对策曾临白玉墀。霰雪陪游应不晚，弦歌为政莫嫌卑。春官宗伯大京兆，喜见门生趋府时。
名园甲第接康衢，国典新成下直初。庭竹碧鲜吟不足，盘飧方丈食无余。炉中九转神仙药，案上百函亲故书。仍说颜回今饮酒，秋来宁遣宴游疏。
闻法灵山真佛子，驰名南国本诗流。二林曾有香灯约，一钵因为辇毂游。尘土化衣慵驻锡，江湖收潦忆归舟。何年应制登麟殿，犀柄谈空对冕旒。
吾家文雅占关西，五十年来桂两枝。突弁后生还可畏，籝金素业未应衰。江湖去为思鲈鲙，雾雨还归养豹姿。摩厉词锋莫中辍，惊人专听一鸣时。
谏署才闻满岁迁，分符便见入秦川。援毫厌赋梁园雪，缓辔闲看华岳莲。竹简汗青妨约史，缣囊封皂且论边。三峰洞穴多灵药，莫便抛官去学仙。
许由流寓因相识，岁历今移十二辰。别墅已荒三径草，素衣犹化九衢尘。悬瓢颜巷安贫久，泣玉荆山失意频。莫向明时便招隐，重来须醉杏园春。
钩盾从来司六尚，上林寻见惣三官。颁条忽去凭熊轼，赐对还曾近露盘。民瘼乍求应有术，天伦少别不成欢。陶朱旧邑无多远，魏阙归心且自寛。
仙经旧得还丹诀，郎位高分列宿光。太守双旌指南越，使君千骑冠东方。饮冰清白临遐俗，昼锦辉荣过故乡。曾是重华张乐地，九韶闻处味应忘。
汉相沙堤连甲第，石家金谷有名园。雍容陌上临邛骑，潋灔斋中北海樽。过闰已惊春色早，离城殊少俗尘喧。无由一寄南窗傲，相望迢迢西掖垣。
九逵初旭满辎𫐌，寒食东风二月天。陌上垫巾谁傲睨，江边解佩自婵娟。新妆几处登墙见，沉醉何人藉草眠。豪侠追欢殊未足，归蹄躞蹀夕阳前。
家风早占无双誉，乡荐曾居第一流。昆岭本期争片玉，庖刀谁料失全牛。风尘不住梁王苑，烟水还依楚客舟。应负男儿四方志，故园归去莫淹留。
乡关迢遰数千里，场屋蹉跎二十年。三献犹垂卞和泪，几人先著祖生鞭。风尘漫索长安米，禾黍全荒负郭田。关外贤豪遍投分，赵囊回日满金钱。
出门西望长安笑，抱璞来求善价沽。惟罄囊装买群籍，不持刺字谒当涂。鲈鱼渐熟思归切，羊酪初尝得味无。送子东还重销黯，我曾三载守仙都。
宴坐禅林度几秋，忽思归养指营邱。遥知北海孔文举，应重江南汤惠休。畏日流金征路远，长松偃盖旧房幽。庭闱晨夕供甘外，高论弥天不易酬。
太微西掖凤池边，阿阁凌空瓦起烟。彩笔时批尺一诏，直庐深在九重天。早朝螭陛炉香近，昼寝鸡人漏唱传。只恐承明难久恋，长安桂玉苦相煎。
滕公甲第冠神州，昼日青烟瓦上浮。南榭薫风偏解愠，北阶萱草更忘忧。朝回门闭人疑病，雨过凉生景似秋。角枕闲眠支体适，不知胡蝶是庄周。
举宗文雅孰能陪，须信菰芦出美才。失意不劳悲玉璞，投知应得上金台。晓离村店侵残月，昼歇津亭避疾雷。东道诸侯多重士，融樽处处为君开。
分直蓬邱未再期，江东去去拥旌麾。名通南省郎官籍，卷续新安郡政诗。虎观清风留汗简，鸰原高韵忆吹篪。故人别后频南望，想见森森琼树枝。
轻飚习习起青苹，宿务全开霁色新。高阁晴曦射疏牖，虚堂润气彻华茵。垫余巾角曾冲雨，晦尽琴徽旋拂尘。楚泽潦收湖水白，归舟遥忆洞庭人。
明河如练出城隅，朱火西流暑气徂。顾兔一轮浮月桂，流萤数点入烟芜。迢迢宫漏传银箭，淅淅天风下白榆。岸帻微吟自忘寐，披衣闲起绕庭梧。
长安久客逢摇落，不独悲秋更忆乡。潘岳二毛行欲变，渊明三径已应荒。书裁尺素鸿难托，梦绕重湖蝶自狂。游宦十年归未得，尘缨却悔濯沧浪。
春闱三上败垂成，白雪新吟思转清。修竹园中曾献赋，慈恩塔下未题名。禹门烧尾他年事，楚客悲秋此日情。道在不须忧晚达，抟风九万是前程。
金壶漏滴正迢迢，灵匹相从在此宵。月魄婵娟乌绕树，河流清浅鹊成桥。云轻天上榆花没，风细炉中麝炷飘。寂寞堪怜观渡女，无眠耿耿望青霄。
帝选循良抚远民，由来百里应星辰。征车蜀道闻猿苦，祖帐西郊落叶频。莫为割鸡轻邑宰，应须叱驭效忠臣。锦城自古繁华地，好与风光作主人。
月兔湘筠巧制全，何人大手称如椽。禁中铃索夜批诏，阁上芸香昼草玄。墨妙三分惭入木，华褒一字重编年。史官遗直真堪畏，千载独持生杀权。
华堂高宴卜良宵，宾客当筵半珥貂。天转玉绳星落落，风传银箭漏迢迢。连浮大白须判醉，促驾鸣驺又趁朝。月落乌啼人散后，衣香数日未能销。
建溪曾共听猿声，十载文场未策名。流落只应孤剑在，穷愁已有二毛生。荆州暂去依刘表，汉殿无由荐马卿。一路骚人旧山水，登临且莫动归情。
貂裘已敝洛阳尘，空有陶家漉酒巾。双阙金章奉朝请，小斋纱帽养天真。久持梵行称居士，犹掌王言作侍臣。惠我长绦识君意，欲教莲社伴遗民。
润气先从柱础知，寒宵滴滴助秋悲。桐圭绕树多黄落，苔锦缘阶更碧滋。爽彻衾裯慵就枕，凉生笺管欲题诗。高阳旧侣相思否，此景谁同把酒卮。
颍水生贤自古奇，西游声价满京师。梁园献赋天将雪，潘县临民鬓未丝。南浦销魂分袂处，北堂献寿捧觞时。到官卧治成高趣，终日清谈吏不欺。
苹末风轻不动尘，承明朝罢见闲身。从容退食收芝检，迢遰驱车访玉人。酒贳十千那惜醉，丹封六一已应真。春塘丽句偏相寄，传诵朝来满缙绅。
祖祢勤王国史褒，传家自有吕虔刀。雄豪结客欺燕侠，憀栗悲秋笑楚骚。奕世勋名金钺贵，出群风格玉山高。诗中敏手兼无敌，射落霜雕钓得鳌。
子男印绶诸侯秩，邹鲁闾阎太古风。兔苑胜游抛霰雪，琴台善政继丝桐。征途朔吹貂裘暖，祖席清歌蚁酒空。令弟严君俱应宿，时瞻悬象向南宫。
岁晏梁园密雪飞，出关犹忆弃𦈡时。属鞬正是从军乐，插羽那忧草檄迟。陪宴初筵挥玉柄，从游别墅骋金羁。只应偏啖牛心炙，自此声名汉殿知。
向夕同云布海涯，丰年呈瑞在京华。相如赋就梁王苑，穆满歌传阿母家。农亩三冬偏积润，朝衣六出旋成花。天恩锡宴醉归处，几里香街覆玉沙。
春风祖席引香醪，白马骊驹草色袍。官舍前临两京道，居民半杂五陵豪。卑飞碌碌犹栖棘，余地飘飘暂鼓刀。捧檄初同昔人喜，不应搔首叹徒劳。
孙阁相君和鼎贵，秦楼爱婿坦床贤。东方千骑还居上，南极三星正在天。路入桃源花烂漫，桥横银汉水漪涟。乘龙择对真无比，月桂宫中第一仙。
名题仙籍广寒宫，负羽从军意气雄。万石世家标国史，孔璋书檄愈头风。狂翻竹箭春波急，满酌榴花别酒空。腰佩吴钩衣楚制，柳堤千里跃青骢。
旧住赤城华顶峰，桂岩芝崦白云重。弥天曾共习凿齿，入洛因寻陆士龙。寒烛伴吟经腊雪，雨花开讲过晨钟。浮沤一念归心起，本寺房前见偃松。
云章承诏祝高穹，夜听空歌宿綘宫。正怯龟肠终日内，忽传雁信五城中。八珍伊鼎盐梅味，九夏尧厨萐莆风。苦恨斋居方慎独，朵颐大嚼与谁同。
曾随征虏出萧关，又案公田汝水湾。南亩万箱增地利，西清三刻对天颜。一麾通守彤襜贵，九棘评刑赤笔闲。闾里欢迎旧从事，随车雨气自应还。
奏牍金门奉帝俞，平明鸾省剖铜符。北堂送喜应占鹊，南国思归不为鲈。岁月天涯乡树老，烟波江上客帆孤。会稽友婿堪羞死，邑令今来负弩驱。
早传心印得衣珠，不学声闻证有余。犀柄屡登三殿讲，琅函新译五天书。莲华塔下焚香去，竹箭波间解缆初。随顺世缘无所住，经行宴坐自如如。
新剖牙璋出护军，使车归养指江𣸣。彩衣楚国老莱子，白首长安万石君。虎眼波狂征棹急，鲈鱼鲙美寿杯醺。东南极目无氛祲，不假横戈看阵云。
平明束简下兰台，海县鸣琴亦滞才。厌说风尘住京洛，贪看雪浪架蓬莱。楚江归思鲈鱼鲙，随岸离筵竹叶杯。通德旧居旌阙在，辽东鹤驭少徘徊。
科名得玉向昆邱，家世长淮入海流。通籍殿中钩盾省，颁条岭外桂林州。汉皇前席期清夜，楚客归帆指素秋。父老欢闻邻郡政，壶浆千里待鸣驺。
窣云楼堞古铜台，幕府池塘菡蓞开。毕万山河千里迥，亚夫钟鼓九天来。属鞬前队射雕手，载笔初筵倚马才。命将文昌非细事，星光昨夜动昭回。
六鳌云海冠蓬莱，玉署深严枕斗魁。汉殿论兵得颇牧，梁园作赋掩邹枚。趋朝御案香盈袖，侍宴仙茎露满杯。五色天书看视草，悬知独有长卿才。
云峰半敛火西流，桃簟微凉忽报秋。饮露吸风齐女怨，登山临水楚人愁。珠喉倚瑟华堂暮，桂烬薫衣别院幽。美疢已平休沐近，会应投辖一相留。
一夕西风木叶飞，长安久客念庭闱。去随塞雁衔芦远，归值家鸡啄黍肥。负郭生涯同季子，澄江诗景属玄晖。帝城紫陌多尘土，免化轻云白纻衣。
浙水东西两节旄，君今于此握戎韬。油囊仙姥流霞酒，䲡穴灵胥白鹭涛。盘石起家传典训，翘车开幕聘英髦。子牟江海终非久，剩鲙鲈鱼把蟹螯。
柳岸兰桡片席飞，秋风泽国季鹰归。幕中莲渚红衣脱，江外莼羮紫线肥。十部须知从事贵，双鱼莫遣尺书稀。西陵正接家山路，试为因人问钓矶。
松陵遗集占风骚，故国田园没海涛。三世青毡传旧物，十年黄绶叹徒劳。谢塘春草侵魂梦，潘县秋霜入鬓毛。鄱水黄金漫如粟，想君终不染脂膏。
新官佐邑近闽禺，令伯欢心就养初。暂住梁园慵献赋，因经禹穴更探书。忘机海国亲鸥鸟，寄信京华托鲤鱼。回日杀青兼两载，想君清俸亦无余。
柱下方书掌事机，深严侍从接论思。归鞍通德香街迥，前席延英昼漏迟。菊径顿疏陶靖节，月楼偏忆庾元规。华堂宴集应难去，玉斝醇醪满劝谁。
井臼荒凉旅鬓班，经年索米住长安。囊中卖赋金都尽，衣上悲秋泪不干。客路飘蓬殊未定，侯门置醴岂成欢。担簦忽起东游兴，庭树西风昨夜寒。
锁闱聊辍皂囊封，昼锦还乡意气雄。别墅挥金延父老，近郊骑竹见儿童。蒲卢善化终成政，蟋蟀深思未变风。更待出师平黠虏，戎衣献捷大明宫。
西汉公车主上章，官曹秘邃接明光。天书时草凤凰诏，边奏亲开赤白囊。咫尺青规频借箸，离披金蘂阻飞觞。瀛洲仙侣相期处，铜马门中白玉堂。
几年供奉宣徽殿，一旦腰悬刺史鱼。戚里园林甲京洛，将坛家世阅诗书。离筵惜别空银榼，官舍思归梦玉除。四十专城谁不羡，骖驔千骑拥干旟。
大农搜粟汉名卿，千里江西拥斾旌。腰下金龟三品绶，手中铜虎八州兵。属鞬牧伯趋庭见，骑竹儿童塞路迎。洪井主人今重士，肯教悬榻有尘生。
谯郡增严李母祠，神龟矫首负金碑。豆萁已乏不休思，韲臼兼无绝妙辞。翠琰雄文惭内史，黄庭美翰枉羲之。蓬丘丽句偏相许，胜得山龙衮服披。
客儿诗思掩春塘，杖策来观上国光。举白万钱酤酒饮，杀青千卷买书藏。梁园绿筿将欹雪，楚岸苍葭已变霜。跃马还家那隔岁，预应乾鹊报高堂。
泽国思归咏采兰，束书携剑出长安。天涯朝暮倚门望，岁晏风霜行路难。闽岭夕岚乡树老，楚江寒浪客衣单。岩前旧勒移文处，到日重须拂藓看。
露冕分忧辍近班，朝阳鸣凤古岐山。三刀吉梦频为郡，驷马高车又出关。宴客羽觞那有筭，题诗彩笔莫教闲。将坛义府平生事，早立边功振凯还。
由来百里应华星，何况牛刀乍发硎。五柳不须轻印绶，七闽聊且访图经。雪天畅饮连浮白，海县抄书剩杀青。公暇好裁封禅颂，圣皇将欲驾云亭。
外台论荐达乘舆，花县弦歌制锦初。气直公车曾谏猎，政清官舍旧悬鱼。二林重结遗民社，五柳闲寻靖节居。好继谪仙留绝唱，云屏九叠倚晴虚。
读遍龙宫七佛书，一尘无念得衣珠。金园讲席天花满，沙界禅心水月孤。拥衲夜霜凝屋瓦，闭关春雨长庭芜。公卿半是空门友，瓶锡因循寄上都。
龙阳休说木奴洲，震泽黄柑占上流。承露玉浆仙掌曙，亚霜金颗洞庭秋。香黏素手吴娃丽，冷涤朝酲楚客愁。应似荔支催入贡，随河飞鸟逐鸣驺。
西昆册府控千庐，𫓪笔多年校鲁鱼。厌享双鸡太官膳，贪乘五马使君车。明光画省辞青琐，天柱仙坛访紫书。只恐政成抛印绶，携家深入白云居。
玉壶春漏咽铜龙，画栋尘飞曲未终。樽酒渌醅和蚁泛，窗灯红熖隔纱烘。水沉烟袅风微起，霜桧阴圆月正中。苦恨当关催夙驾，平明入谒未央宫。
梦笔山连化剑津，两乡人看锦衣新。北堂滫瀡三牲膳，南陌骖驔五马尘。画角声残铃阁暮，露牙香细茗园春。瓯闽自昔多居士，谁是贤侯席上珍。
北阙多年作侍臣，一枝烟雨忆南闽。留连五鼓趋丹禁，健羡双旌拥画轮。篱畔菊荒环堵宅，山中鹤怨未归人。州民刺字空漫灭，目断东方千骑尘。
几日银台阅副封，岐阳西顾委秦中。函关叱驭经天险，豳国闻鸡接土风。云幕杯盘三省近，星邮章奏九门通。下车卧理应无事，莫遣融樽酒暂空。
万人都督古闽州，幕府旌门映碧油。阃外依莲滞英俊，樽前啖薤占风流。犀灯照水窥龙剑，鲸浪喷空见蜃楼。暇日登高赋沧海，添盐堪为昔贤羞。
双阙重城到几回，两游千里忽浮杯。黟江春水浅深渌，庐岳夏莲倾倒开。谢守同翻贝叶字，汤师独占碧云才。旧房京寺门空闭，坐榻凝尘砌长苔。
长安恶少罢探丸，桴鼓声沉禁网寛。三尺旧章闲玉律，八行优诏下金銮。帝临宣室方前席，民值唐年耻画冠。终日讼庭无一事，早调伊鼎佐汤盘。
秘省丞郎出字人，锦江偏好濯缨尘。酒垆千古风流地，花县三年烂漫春。白羽豫州慵草檄，青天蜀道厌摧轮。巴猿杜魄惊乡梦，莫遣霜华髩畔新。
甘瓜朱李郢醪浓，素绠银床荫碧桐。赐第旧连丹凤阙，直庐今在未央宫。承云仙掌延年露，转蕙薰弦解愠风。此夕蓬山好逃暑，月轩清话恨难同。
千古碧潭秋水骨，琢成孤枕冷于冰。因为江外朱轮守，得自林闲白足僧。月幌光寒吞桂魄，暑轩气爽压梅蒸。奇章好尚非流俗，愿向萧斋代曲肱。
藏室仙郎罢属辞，暑天驱传出京畿。流年两鬓生华髪，宰邑全家住翠微。九折坂长须叱驭，三声猿苦莫沾衣。金门荐鹗知音在，不到瓜时捧诏归。
一家今有十朱轮，独忆云山欲退身。天邑繁华行乐厌，月曹清要命书新。西风跃马经秦甸，东道椎牛䜩孟邻。秋稼万箱僮百指，羲皇之上更何人。
风流华省含香客，籍甚先朝奏赋人。竹使三年劳佐郡，柳堤千里待行春。文园避事心长笑，天禄雠书鬓渐新。帝念河渠在封部，特缘经义委名臣。
片席然犀经水府，几程登陆望霞标。吟情晚日繁云合，归路秋风密叶凋。行道六时庐岳漏，浮杯千里浙江潮。旧房宴坐观空后，香积多年饭顿销。
神鸡缥碧马金精，西海桑田一掌平。苜蓿度关风渐劲，莓苔登栈雨新晴。琴斋尽室无归梦，锦里当垆奈宿酲。麈柄清谈且为政，莫贪蒟酱学论兵。
多年燥吻苍苔砌，秃尽江南石上毫。五色蛮笺犹有剩，一拳端砚岂胜劳。萧斋幸预谈宾末，谢墅深降奕思高。微物供堂方犹豫，丹青笔下枉风骚。
名园聊得拂尘衣，深入春丛一迳微。万树未饶金谷富，百畦犹有汉阴机。青苹风暖天鸡出，文杏巢干海燕归。向晚鸣驺九门路，柳堤回首独依依。
说法雄音敌海潮，一栖京寺叶频凋。水田三事衣将敝，香积多年饭顿销。忽忆虎丘飞梦到，更闻莲社寄书招。好传祖印归南土，莫遣宗风渐寂寥。
旧房稽岭锁春苔，猿鸟欢迎振锡回。花雨六时飘讲席，樵风千里送浮杯。一乘了义刳心学，三藏真文盥手开。迹似孤云本无滞，飘飘新到帝乡来。
玉籍参差未策名，东游聊得拂尘缨。长亭酒尽骊歌阕，下榻波狂鹢棹轻。泽国鲙鲈悬梦想，戟门罗雀断逢迎。秋期莫到槐花老，待听新文掷地声。
中台高应列星文，千骑骖驔拥画轮。起草已夸双笔健，登科更占一枝春。龙津召宴芝泥湿，雁塔题名麝墨新。只待甘泉重奏赋，彯缨长奉属车尘。
涔阳从事有嘉声，外计封章荐姓名。再命便为千室宰，于飞又岀九重城。腰悬铜墨才犹屈，吟对江山思转清。楚客十年偏遂意，秋风满箸紫莼羹。
六年随我客梁园，西上孤飞彻九门。抱璞有瑕唯叹命，泣岐无托更销魂。秦关百二聊乘兴，汉牍三千待叫阍。赤日炎风两京道，文章满腹与谁论。
卓荦修词有古风，计偕西上剧飘蓬。梁园失意三春月，闽岭思归一亩宫。且喜还家仪舌在，莫嗟为客赵囊空。九天下诏崇儒术，好绝韦编待至公。
沥恳青规动帝心，秋曹月殿宠光深。论思东序清闲宴，偃息西昆翰墨林。私第藏书皆有副，公庭种竹待成阴。卧龙禁闼应非久，救旱还须起作霖。
怀玉烟霞接武夷，我思祖德涕沾衣。县斋制锦留遗爱，庭树藏镮长旧围。彭泽公田今已废，辽东邑子半应非。津亭送别空搔首，籍在金门未得归。
联飞仙掖旧心朋，笑我池笼出未能。文陛彯缨空自愧，香山蜡屐与谁登。托身羿彀忧危甚，引领黄陂鄙吝增。二室风烟莫全占，会须携手蹑云层。
龙虎游从分不疏，忽闻新命佐鱼符。经旬苦雨淹行斾，几曲洪河贯郡图。浮蚁酒浓频举白，折胶风劲好弯弧。贤侯东道欢相得，期月民谣待袴襦。
东瓯别业寄秋云，平昔题桥墨尚存。故郡曾登太守榻，上都频扫相君门。挥毫月殿香盈袖，锡䜩星津酒满樽。归去吏民如问我，五年书命紫薇垣。
桂林阳朔溪山秀，莫叹迢迢五岭南。百里字人须敏政，千金酌水更惩贪。鸣榔下濑潮程远，曵彩升堂寿䜩酣。远地民淳无牒诉，县斋终日好清谈。
作藩南越古称雄，五管皆归节制中。腰佩金龟三品绶，船开画鹢一帆风。橘官手版趋尘远，梅使星车附信通。暂阻螭头夹香案，清宵应梦未央宫。
辽东羽客富仙材，仙殿飞觞接上台。便道归宁白苹渚，经时赐对柏梁台。里中驱弩先行路，膝下斑衣庆寿杯。明诏许令过别墅，不忧郡阁简书催。
魏帝台邉拂战尘，初平山畔彩衣新。又攀高柳隋堤暮，却寄寒梅庾岭春。韶石闲寻张乐地，曹溪首访悟空人。男儿平昔四方志，莫厌区区走只轮。
孺亭洪井古南昌，曾是梅仙试吏乡。一邑弦歌荣制锦，几程鸡犬接维桑。年深为客貂裘敝，秋晚还家菊径荒。平昔题桥今遂志，且斟寿酒献高堂。
画舸西风五两斜，淮淝将命去程賖。衣缨黄阁相君后，门巷青春学士家。驿路新袍欺草色，公筵大白醉榴花。谢庭兰玉多才思，休澣裁诗对客夸。
风波名路壮心残，三迳荒凉未得还。病起东阳衣带缓，愁多骑省髩毛斑。五年书命尘西阁，千古移文愧北山。独忆琼枝苦霜霰，清樽岁晏强酡颜。
鼎邑闾阎有古风，清谈为治自从容。官联殿省通朝籍，路过津桥入县封。柳荫天街时案辔，云生少室好搘笻。龙门旧有题名处，石壁苍苔駮几重。
中林宴坐赤髭繁，水月禅心出世间。说法音同海潮震，随缘身比岳云闲。曹溪嫡嗣多参见，碧落仙卿遍往还。归去旧房秋色晚，涧松枝偃雨苔斑。
精神满腹富青春，烧尾曾看上禹门。献赋多年梁苑客，谪仙重世武夷孙。一同印绶光初命，几驿桑麻接故园。泽国归程秋欲尽，丹枫黄菊动吟魂。
西来赴调合闗𦈡，黄绶风尘厌九衢。祖席且同开口笑，公庭未免折腰趋。长安车马偏欺客，鲁国衣冠肯戏儒。共忆故园归计晚，旧游烟树隔重湖。
新甫奇材百尺标，秋空高干拂鹏霄。仙经药品夸难老，人世霜天贵后凋。千古贞魂愁化实，九原荒垅恨为樵。谁硏露叶和云液，几宿春酲一啜消。
浮杯心与海鸥亲，驻锡王城忽过春。麟殿九旬谈妙法，曹溪一滴渡迷津。狂翻竹箭波随棹，侧布黄金地绝尘。白黑欢迎猿鸟喜，绀园风定雨花新。
长洲连岁得贤君，十万人家煦若春。激箭波狂浮画舸，散丝雨细逐朱轮。郡斋诗石铺轻藓，公宴歌喉落暗尘。未得休官作逋客，河梁归思满鲈莼。
高陪七圣从轩游，帷幄深严日运筹。口里雌黄归品藻，盘中薤白想风流。珠宫地密妨趋谒，铜钵声沉断唱酬。独喜修书依绛帐，时登阙里受春秋。
百二秦川四塞寛，甘泉烽火报平安。泥书双笔迁郎署，粒食千金仰县官。江海半生抛别墅，闗山何日解征鞍。定将鞭筭资心计，流马功成国史刊。
鸾掖分符又出麾，津亭目送片帆飞。暂随越鸟栖烟树，重许吴侬见锦衣。属邑行春熊轼稳，公堂卜夜蟹螯肥。隐侯带眼看成缓，双阙恩深更忆归。
豹尾森森拂画檐，久留雕辇阅牙籖。字分三豕惭该博，馔费双鸡愧属厌。滥迹搢绅同北枳，草仪封禅待南鹣。相门兰玉裁新句，只恐京城纸价添。
山河表里绝狼烟，幕府朝朝醉玳筵。合乐中军雄鼓吹，传杯四座艳花钿。行春好驻桑郊骑，卜夜谁谈雪窦禅。梁苑并门杳千里，离怀愁对月婵娟。
骑置迢迢阻玉音，左鱼江海遂初心。朱弦道直消浮谤，春草才多动苦吟。震泽析酲干树橘，华亭惊梦九皋禽。郡楼晴日东西望，几处甘棠接翠阴。
奏牍曾蒙乙夜观，擅场文价在金銮。貂裘岁久京尘暗，鹢路风高旅翮残。取酒黄金都已尽，食鱼长铗更须弹。时清水国无书檄，谁见挥毫一据鞍。
风号电笑雨平堦，纨素微凉暗入怀。昼枕乍成园吏梦，晨蔬聊学太常斋。名惭引籍通丹地，心愧移文刻翠崖。大隐金门犹自适，日亲方朔听诙谐。
垂髫婉娈便能文，骥子兰筋迥不群。南国生刍人比玉，梁园修竹赋凌云。堵墙看试三公府，反哺知千万乘君。赐告归宁来别我，亭皋木叶正纷纷。
香街鼓绝暝烟深，檐近孤釭射宿禽。露井银床霜气冷，琐窗珠网月华侵。初沉远籁闻疏漏，旋拂流尘抚素琴。坐久星河渐侵没，萧萧朔吹度平林。
汝阴名郡拥朱轮，洛宅霜威尚袭人。门籍旧通仙禁近，书囊才补殿帷新。金华入侍知非晚，石柱题名又几春。莫恋桑郊停五马，蓬邱几砚自生尘。
都城供应几经秋，海国归心不少留。雨雪片帆过北固，烟霞丈室寄东瓯。千灯续焰知无尽，一锡随缘信自由。更到石门题雅句，碧云从此掩汤休。
五鼓端门漏滴稀，夜籖声断翠华飞。繁星晓埭闻鸡度，细雨春场射雉归。步试金莲波溅袜，歌翻玉树涕沾衣。龙盘王气终三百，犹得澄澜对敞扉。
凝尘满榻素琴横，岸帻孤吟意未平。茗粥露芽消昼夜，柘浆云液浣朝酲。水沈朱李金瓶涩，风猎幽兰羽扇轻。独忆当筵试汤饼，谪仙冰骨照人清。
碧树银塘接画楼，天人谁肯降琼辀。三山密信传青雀，五日归鞍跃紫骝。郢酒泛冰星弁侧，吴歈倚瑟黛娥愁。云峰得句怀真赏，瘦尽东阳沈隐侯。
梦兰前事悔成占，却羡归飞拂画檐。锦瑟惊弦愁别鹤，星机促杼怨新缣。舞腰罢试收纨袖，博齿慵开委玉奁。几夕离魂自无寐，楚天云断见凉蟾。
短梦残妆惨别魂，白头词苦怨文园。谁容五马传心曲，祗许双鸾见泪痕。易变肯随南地橘，忘忧虚对北堂萱。回文信断衣香歇，犹忆章台走画辕。
蓬莱银阙浪漫漫，弱水回风欲到难。光照竹宫劳夜拜，露漙金掌费朝餐。力通青海求龙种，死讳文成食马肝。待诏先生齿编贝，那教索米向长安。
碧城青阁好追凉，高柳新声逐吹长。贵伴金貂尊汉相，清含珠露怨齐王。兰台密侍初成赋，河朔欢游正举觞。云鬓翠緌徒自许，先秋楚客已回肠。
怅望青田碧草齐，帝乡归路阻丹梯。露浓汉苑宵犹警，雪满梁园昼乍迷。瑞世鸾凰徒自许，绕枝乌鹊未成栖。终年已结云罗恨，忍送西楼晓月低。
夹道青楼拂彩霓，月轩宫袖按前溪。锦鳞河伯供烹鲤，金距邻翁逐鬬鸡。细雨垫巾过柳市，轻风侧帽上铜堤。珊瑚击碎牛心热，香枣兰芳客自迷。
平生苦战忆山西，拊剑临风气吐霓。戟户当衢容驷马，髯奴绕帐列生犀。新丰酒满清商咽，武库兵销太白低。髀肉渐生衣带缓，早朝空听汝南鸡。
赤日亭亭昼正賖，长风万里忆星槎。铜盘琼蕋三危露，素绠寒浆五色瓜。兰室冷光浮玉簟，柳营清吹逐金笳。翠微泉石终南路，千古离宫倚曙霞。
玉牒开观检未封，鬬鸡三百远相从。紫云度曲传浮世，白石标年凿半峰。河朔叛臣惊舞马，渭桥遗老识真龙。蓬山钿合愁通信，回首风涛一万重。
曲池波煖蕙风轻，头白鸳鸯占绿萍。才断歌云成梦雨，斗回笑电作嗔霆。湘兰自古成幽怨，秦凤何年入杳冥。不待萱苏蠲薄怒，闲阶鬬雀有遗翎。
合欢蠲忿亦休论，梦蝶翩翩逐怨魂。祗待倾城终未笑，不曾亡国自无言。风翩林叶迷归燕，露袅池荷触戯鸳。湘水东流何日竭，烟篁千古见啼痕。
满天飞絮罥游丝，扣砌苔钱晦履綦。北渚自应流怨泪，东邻谁敢效颦眉。嫦娥桂独成幽恨，素女弦多有剩悲。几夕空机愁促杼，银河休问报章迟。
翠幄飘香映绮襦，钿盘清晓露成珠。休啼为近鲛人室，欲笑谁投玉女壶。云气乍回巫峡梦，水嬉犹记曲池图。金花却荐何人步，枉遣凌波袜缕濡。
繁花如雪早伤春，千树封侯未是贫。汉苑漫传卢橘赋，骊山曾识荔支尘。九秋青女霜添味，五夜方诸月溜津。楚客狂酲朝已解，水风犹自猎汀苹。
锦字梭停掩夜机，白头吟苦怨新知。谁闻陇水回肠后，更听巴猿拭袂时。汉殿微凉金屋闭，魏宫清晚玉壶欹。多情不待悲秋气，祗是伤春鬓已丝。
寒风易水已成悲，亡国何人见黍离。枉是荆王疑美璞，更令杨子怨多歧。胡笳暮应三挝鼓，楚舞春临百子池。未抵索居愁翠被，圆荷清晓露淋漓。
清浅银河暝霭收，汉宫还起曝衣楼。共瞻月树怜飞鹊，谁泛星槎见饮牛。弄杼暂应停素手，穿针空待贶明眸。匆匆一夕填桥苦，不似人间有造舟。
五丁力尽蜀川通，千古成都绿酎浓。白帝仓空蛙在井，青天路险剑为峰。漫传西汉祠神马，已见南阳起卧龙。张载勒铭堪作戒，莫矜函谷一丸封。
鸿都归晚直城賖，墙外连营咽暮笳。玉井梧倾犹待凤，金塘柳密更藏鸦。心摇云阙传疏漏，目断星津过迥槎。已是秋来移带眼，可堪玄髩有霜华。
衡石量书夜漏深，咸阳宫阙杳沈沈。沧波沃日虚鞭石，白刃凝霜枉铸金。万里长城穿地脉，八方驰道听车音。儒坑未冷骊山火，三月青烟绕翠岑。
潘郎已是入秋悲，属疾犹贪桂补羸。密雪才高闲赋笔，流波意远托琴丝。离愁尽日吟青案，蠲渴何人寄紫梨。昨夜西楼凉月满，清谈偏忆庾元规。
绿髪郎潜不计年，却寻丹灶味灵篇。华阴学雾还成市，彭泽横琴岂要弦。晓案祗应餐沆瀣，夜滩谁见弄潺湲。须知吏隐金门客，待乞刀圭作地仙。
兰台清吹拂冠緌，薙草新居对渺弥。丽赋朝云无处所，羁怀秋气动赍咨。三年送目愁邻媛，七泽迷魂怨楚词。独有江南哀句在，更传余恨到黄旗。
缭垣嶤阙庆云深，画烛熏炉对拥衾。三殿夜籖传漏箭，九秋霜籁入风琴。阶前槁叶惊寒雨，天际孤鸿答迥砧。欹枕便成鱼鸟梦，岂知名路有机心。
洞户飞甍接绮寮，一春幽恨寄兰苕。书题枉是藏三歳，壶矢谁同赛百娇。水国风霜凋社橘，仙山云雾隔江潮。东城剑骑何曾出，祗为离愁髀肉销。
琼蕊飘英逐吹繁，建章飞舞入千门。羌人自怨残梅曲，庄叟还迷梦蝶魂。汉苑风光随猎骑，洛城花雪扑离樽。锦帆蔽日隋堤远，枉逐东流箭浪翻。
越客逃名误凿坯，汉庭初聘碧鸡才。操心四十知无惑，削牍三千耻自媒。苦吟多年依洛社，赋成他日上兰台。郡斋悬榻流尘满，七见东风落楚梅。
巫阳归梦隔千峰，辟恶香销翠被空。桂魄渐亏愁晓月，蕉心不展怨春风。遥山黯黯眉长敛，一水盈盈语未通。漫托鹍弦传恨意，云鬟日夕似飞蓬。
此夕秋风猎败荷，玉钩斜影转庭柯。鲛人泪有千珠迸，楚客愁添万斛多。锦里琴心谁涤器，石城桃叶自横波。程乡酒薄难成醉，带眼频移奈瘦何。
北窗风劲雪云繁，移疾端居避世喧。载酒谁过杨子宅，张罗休署翟公门。多才最许飘飘气，少别还销黯黯魂。促尔徘徊忆真赏，远天新月照黄昏。
日上三竿宿务披，章台走马帽檐欹。祗传祖席觞无算，肯顾尚书对有期。芸省翻经终寂寞，柳堤飞鞚好追随。灵均不醉真何益，千古离骚怨楚词。
琼楼十二玉梯斜，乾鹊南飞转斗车。有客郢中歌白雪，几人天上醉流霞。金吾缇骑章台陌，素女繁弦太帝家。秦痔未痊齐阁掩，梦回宫树已啼鸦。
阁凤巢高拂彩霓，玉芝香杂武都泥。十行汉札如丝出，六幕尧天倚杵低。露井冰销垂素绠，仙茎日转射璇题。赫蹄云落知谁见，余力何妨颂碧鸡。
铜盘蕙草起青烟，斗帐香囊四角悬。沈约愁多徒自瘦，相如意密有谁传。金塘雨过犹疑梦，翠袖风回祗恐仙。日上秦楼休寄咏，东方千骑拥辎𫐌。
露冷星翻月上弦，九枝银烛照金钿。应知韩掾偷香夜，犹记潘郎掷果年。天上明河虽可望，苑中高柳未经眠。乌啼人散青楼晓，堂下轻风转荚钱。
武夷仙穴近吾庐，鬬鸭阑摧菌阁虚。千匹歳储妨种橘，百金春事废观渔。北山烟雾迷归辙，南陌风尘化客裾。堂上金丝应已歇，岂惟兰菊旧丛疏。
春渚归艎不暂留，青丝如葆恐逢秋。骚人已得江山助，赋客终陪霰雪游。三径未荒休叹𫛳，十浆先馈定惊鸥。洞庭霜橘疁田粟，歳计犹堪比彻侯。
罏销香篆霭余芬，晏坐氍毹日易曛。虎圈微凉生夕籁，鹤天新霁见归云。通中梦稳春寒薄，肃唱声沈夜漏分。误濯尘缨成底事，岩阿千古有移文。
点缀鲜云紫宙寛，微风淅淅起霜纨。魏台清暑开冰井，汉殿延年啜露盘。天外一飞期汗漫，水边千亩忆檀栾。流波意密知音少，可得延陵为试观。
极目长天度鸟稀，纤萝不动转晨晖。已裁圆月班姬扇，更换轻云子产衣。河朔一时觞对举，临淄万井汗交挥。冰丸雪散成虚设，欲借飇轮羾紫微。
听话吾庐忆翠微，石层悬瀑溅岩扉。风和林籁披襟久，月射溪光击浪归。露畹荒凉迷草带，雨墙阴湿长苔衣。终年已结南枝恋，更羡高鸿避弋飞。
万壑千岩古剡中，锦旗朱毂此临戎。酒厨岁取公田秫，樵舸朝分射的风。阁吏蒸青藏史牍，席宾簪玳奉谈丛。海邦讼息多幽赏，禹穴奇书为一空。
南海逸风如失性，东吴喘月不逢医。一元祀典古所重，九谷民天命在斯。真相柅车寜致问，族庖更刃亦焉施。炎神厉鬼争为虐，渡虎消蝗复是谁。
天开翠帟暮氛消，盘薰朱煤惜易飘。月出南楼蟾桂长，笙来北里凤簧调。巧蛛露湿千丝网，倦鹊波横一夕桥。晒腹曝衣传故俗，阮庭布犊若为标。
小隐琼台布水边，独披金诰味重玄。晨凫化舄趋轩室，秋鹭翻涛逐楚船。养鹤七年知善舞，种芝三秀旧成田。飇轮不驻劳宸眷，犀管裁章与世传。
暂别云山几度瓜，方袍初日耀兰芽。吟诗池上生春草，说法庭中散宝华。桂檝去依随岸柳，松轩归赏赤城霞。御书满箧新颁得，应向三吴到处夸。
世事悠悠未遽央，虚名真意两相忘。休夸失马曾归塞，未省牵牛解服箱。四客高风惊楚汉，五君新咏弃山王。秋来安有渔樵梦，多在箕峰颍水傍。
蘅皋驻马独依依，寄恨微波带减围。泪迹不成双玉箸，身轻谁赋六铢衣。穿针静夜星榆出，摆手清晨雪絮飞。目断风帘旧巢燕，新看先傍杏梁归。
独依青桐听鼓声，参旗历落上三更。凉风卷雨忽中断，明月背云还倒行。赖有清吟消意马，岂无美酒破愁城。是非人世何须较，方外吾师阮步兵。
曾向长洲泛渺漫，沈青空阔鸟飞难。平沙杳杳夜潮落，别浦依依秋树寒。闲浸客亭浮去棹，冷淹渔屋漾垂竿。归心早晚悬帆到，是处僧楼更上看。
远听弦歌乐部封，放衙乘醉半疏慵。家辞南越无千里，县管西山有几峰。人望废田禾影合，吏愁空狱藓痕重。孺亭应更悲前事，烟草萋萋叫夜蛩。
花落前林春又残，舍深苍藓拥柴关。十年霜雪独为客，万里梦魂空到山。溪竹旧怜同性直，岭云终约伴身闲。遥思谢傅多公暇，应遍留题水石闲。
南宗开士共推贤，语默忘机合自然。上国经游云出岫，故山归去鹤冲天。舣舟却指灵溪岸，烹茗还资瀑布泉。宴坐草堂诸念息，只应余习在诗篇。
虚皇天诏下仙家，不久星横借客槎。壁上风云三尺剑，林前龙虎一炉砂。行乘海屿千年鹤，坐折壶中四季花。为爱阴符问玄义，更随骊海入烟霞。
久掩山斋看古经，但矜猿鹤事高情。炉中且喜丹砂死，岩下近闻朱草生。堪鄙尘寰驰妄理，莫教流俗听希声。清溪有路无人识，独弄沧浪一濯缨。
诘曲川原几里深，偶寻岩壑在前林。长怀万古典坟乐，果称几年泉石心。将看道经延白日，偷收岩药化黄金。山中所访逍遥客，为报白云深处寻。
人稀境尽绝尘埃，野客寻源或到来。怪石结成真洞府，乱山堆就假楼台。久穷至理难期老，独放真机学未该。得共山翁话虚寂，不妨岩下且徘徊。
翠微堆里隐云烟，石缚藤萝小洞天。常篆丹符驱木魅，毎呼山鬼汲溪泉。养成玉座千年石，炼过河车九转铅。记得潜虚真伴侣，出门争赠买山钱。
秋景澄清物象希，山家沈寂俗难齐。常听岭瀑连云泻，时有林猿隔岫啼。月黑笈明灵武动，夜寒囊破蹇驴嘶。此身已脱人间世，赢得烟萝自在题。
丹雄初伏柜方灵，万里蓬壶第一程。神室下封添夜火，金砂新浴炼真形。稚川箧里藏丹诀，鸿宝方中检药名。既得仙人小龙虎，便寻根本到长生。
旋滴岩头石里泉，研朱将点洞灵篇。只看壁外数千卷，胜走人间三百年。何事投心求妙友，便须穷力到真仙。竹间松迳逍遥境，雅使仙翁恣意眠。
眼前龙虎实纷纭，说破丹砂世莫闻。故脱衣冠寻旧隐，便将猿鹤入深云。闲编野录前朝事，静校仙经古篆文。满腹分明惟是识，尘寰谁认紫阳君。
无言隐几闭松扃，万古襟怀独自灵。点笔时研三卷篆，弹冠尝动一簪星。青童去撅南山木，野客来寻北帝经。天道不须窥牖见，满门山岳自青青。
山家何物是知音，也胜人间枉用心。学就万年龟喘息，习成千岁鹤呻吟。冲和久养灵通兽，关节常调不死禽。独对翠微谁更问，鼎分三足伴光阴。
世事功名不足论，好乘年少入真门。浑如一梦庄仙蝶，况是千年柱史文。须向黄庭分内外，不交周易秘乾坤。他年陵谷还迁变，家住蓬瀛我尚存。
秋空澹澹天无极，东望平林净如拭。清光倒涌冰轮寒，山河吸作玻璃色。主人对此欲凌风，瑶光浮白珍珠红。留连中夜不知倦，酣歌惊动蛇龙宫。
二公高节厌喧卑，同寄萧宫共展眉。玉树冰壶齐品格，野云皋鹤本追随。泉流指下何人赏，岳峭毫端祇自知。绻恋贤侯美风教，故山归去尚迟迟。
家本樊川老蜀都，世家冠剑岂寒儒。年耕尚可储三载，酒战犹能敌百夫。僻爱舜琴湘水弄，每悬孙画醉仙图。孟光笑语长相逐，唤作梁鸿得也无。
走清奔碧日潺湲，势与晴江远接连。沙草碧侵驱马路，岸花红湿钓鱼船。烟生远店收寒雨，风起高梧咽暮蝉。徐氏旧居人识否，渡南溪下白云边。
喜陪人杰论三乘，岩室经年锁翠棱。六代有师传法印，万缘无象监心灯。赤城道远明霞画，瀑布声寒月照冰。迹似孤云縻不得，清秋归兴杖蛮藤。
才臣新命辍卿联，漕挽于今委重官。一道去蠲民疾苦，重江宁恤路艰难。行舟使节威声远，祖帐都门暑气残。奏课伫闻居上等，归来恩异耸群观。
四野炎炎暑气隆，危亭孤坐与谁同。湖光淡荡涵残照，鸟影参差没远空。消息浮生凭至理，破除烦暑赖清风。明时不敢言招隐，自乐林泉慕远公。
杳杳遥空雨乍晴，闲拖山屐上山亭。平湖风静开菱鉴，叠嶂云收列画屏。已觉万缘真是梦，岂因闲事妄劳形。可怜竞利贪名者，扰扰人间醉未醒。
搜奇适异兴何全，雅句分明敌惠连。丹桂平窥君有分，地尘闲去我无缘。陶情岳雪时同望，解睡山茶夜共煎。静语前涂俱有意，谢公红药远公莲。
冷结平湖绝棹过，纷纷盈目趣如何。侯门歌舞看难足，编户饥寒心厌多。旋满闲庭夸玉砌，重欹幽树鬬琼柯。夜来孤坐书窗下，犹赖虚明自琢磨。
讲院悲风动素帷，摇松难更见吾师。尘生旧榻休开卷，月上秋轩罢赋诗。真法自将传后学，清名谁为勒丰碑。横经弟子怀高迹，共指龙华作后期。
山耸湖心住任缘，考槃茆舍闭深烟。月澄秋水牵吟思，花满春岩照困眠。触石微云闲致雨，鸣皋孤鹤静闻天。会抛此景相寻去，渺渺沧江片席悬。
旅迹飘然与俗分，动时高价逐新文。寄眠僧舍扃秋雨，牵梦家山隔海云。学慕丘轲方共语，道归杨墨任离群。名场好应同人举，垂拱明堂有圣君。
澄江杳杳映千峰，坐夏岩房一望中。昼讲疏钟清度越，夜吟残月冷垂空。扫轩静避阶棱藓，销暑闲当竹罅风。顾我相怀未能去，水边斜日照梧桐。
两制音书数往来，城中栖隐远尘埃。吟斋夜静开明月，讲石秋深扫绿苔。出俗旧题留雪苑，卧云幽兴梦天台。林间抱疾怀高趣，翻笑汤休漫有才。
两受皇恩万虑休，浙阳高卧谢诸侯。定回幽室苔痕老，讲彻闲庭树影秋。天竺云泉时挂梦，梁园风景懒重游。溪声柏子将谁说，默倚禅床自点头。
年过不惑鬓成丝，偶到林间便卜居。学道未忘山水癖，爱闲终与利名疏。夜凉顾阁来明月，风静平湖瀁碧虚。回首权豪绝相识，野云孤鹤自相于。
景色融融万卉新，潜知青帝又东巡。阴崖竹树犹欹雪，暖砌莺花已觉春。吟苦渐惊华髪乱，身闲终忌俗流亲。寥寥此意将谁说，回首禅门有故人。
门掩平湖避俗嚣，静观风景识春朝。庭梅向日花全拆，岳树连云雪未消。少壮可惊年暗减，幽栖翻觉睡偏饶。相知赖有曹溪子，禅外时来慰寂寥。
闲倚危栏思黯然，浮生谁共叹流年。愁催华髪生无极，心许青山未有缘。冷淡空江澄暮色，参差归雁没寒烟。吟余更羡林间客，高卧深云听瀑泉。
禅房萧洒闭重关，祖意明来万事闲。高卧有时消白日，静吟无念忆青山。扫花晚砌留苍藓，剃髪秋池照病颜。堪笑林泉深隐者，不知幽趣在人间。
讲退临流独倚筇，尘埃无处寄闲踪。青山归去心长在，白髪生来事转慵。门径草深梅雨歇，像龛灯暗水烟浓。相知唯有摇松客，时辱音书慰病容。
壁立岩峦照冽泉，几思幽景叹流年。归栖自合同仙迹，深隐谁云有洞天。修竹寒声风乍动，古潭秋影月初圆。伊余亦拟依支遁，枕石眠云碧嶂前。
深居猿鸟共忘机，荀孟才华鹤氅衣。满砌落花春病起，一湖明月夜渔归。风摇野水青蒲短，雨过闲园紫蕨肥。尘土满床书万卷，玄𫄸何日到松扉。
路上中峰势屈盘，尘埃踪迹到终难。秋杉影射经窗冷，夜浪声摇睡榻寒。云过闲轩香篆润，日移幽砌藓痕干。吟余静立凭栏久，极目长江水渺漫。
梵宇清虚远俗喧，登临时得爽吟魂。卷帘高雪明稽岭，上阁秋涛出海门。群木冷阴连古塔，疏钟寒韵彻江村。城中泉石诗中景，闲对文公尽日论。
羔雁已闻征不起，却求披戴守贞居。月堂欹枕三清梦，秋榻生尘万卷书。坛匝冷痕春藓碧，鹤翘寒影雪杉疏。年来未得寻幽迹，闲夜何人听步虚。
闲居作赋拟安仁，壮志潜消白髪新。烟浪静牵来往梦，莺花深慰寂寥身。野塘草绿湖村暮，石鼎茶香岳寺春。终学支公买山住，白云深处待为邻。
旅雁声孤过旧林，相怀无处共论心。眠云未负他年约，看雪难忘尽日吟。江上信稀寒浪阔，竹边房掩夕阳深。寂寥闲坐西窗下，空把余情寄玉琴。
律藏精持世所稀，淡然高趣自忘机。禅开静室苍苔遍，饭起闲窗独鸟归。雪岳夜钟清度枕，水轩秋月冷侵衣。吟拿讲罢无他事，人外时容扣竹扉。
地绝纤尘万籁清，当门幽致画难成。黛妆峰岫高低影，练卷波涛旦暮声。侵竹古廊秋藓合，倚云禅阁夜灯明。上方别有幽栖处，树石参差称野情。
门静孤云去复还，讲余他虑绝相关。遗名懒住城中寺，招隐曾居海畔山。卧疾雪房苔色老，行禅秋径树阴闲。玄机共了心无事，相见宁愁鬓渐斑。
绝顶深栖万虑平，路盘危石雨苔青。江涵迥汉供闲望，雪映幽窗卷旧经。磬击晓霜禅乍起，枕摇秋浪梦初醒。为邻自有忘机者，月下时时扣竹扃。
威仪闲淡许谁同，苔径依然绝履踪。霜井滤泉浸晓色，雪房欹枕梦诸峰。寒生静榻吟中月，冷答平湖讲次钟。尽日冥心忆高趣，三生行止道生松。
杉松森森一径通，六年高院寄幽踪。凉移峭壁秋深月，冷映长江雪后峰。吟次夏云晴影薄，讲残春树翠阴浓。四时嘉景真堪爱，曾伴支公数倚筇。
乔枝偃盖势凌云，一植幽庭度机春。荣落未曾同众木，孤贞长自伴闲人。风生静夜寒声健，雪霁遥峰翠色新。萧洒最宜禅定起，坐观行绕远埃尘。
尘外禅房掩渺弥，高情终与俗流违。苦吟几度成华髪，默坐连宵忆翠微。风带荷香飘静榻，雨滋苔色污闲扉。炎天几阻相寻兴，空倚危楼对落晖。
台岭林泉胜十洲，忘机长往更无愁。考槃高趣何人识，招隐新题几处留。深夜定回华顶月，经年书断海门秋。谁知抱疾西湖上，南望云山想胜游。
融融春色伴花荣，浓翠参差雨乍晴。低拂冷烟元亮宅，静笼明月亚夫营。叶浮晚水愁眉细，絮落春衣雪片轻。莫上隋堤思往事，万株萧索傍河声。
栽培宁暇问耕桑，红白相鲜映画堂。泪湿浓妆含晓露，火燔寒玉照斜阳。黄金剩买心无厌，绮席闲观兴更狂。谁向风前悟零落，百年荣盛事非长。
岁岁随阳整羽翰，翱翔还见过云端。哀音断续霜风紧，群影参差夜月残。雕鹗已逃榆塞险，烟波初下洞庭宽。行人万里思归切，送目遥空寄信难。
景象依依满目前，倚筇闲望思凄然。隔云清磬山傍寺，照水孤灯渡口船。荡漭落潮平古岸，参差归雁没遥天。钱王霸业今何在，牢落荒城积野烟。
松下消摇自扣扉，相留终日话真机。烟藏花岛青牛卧，客散仙房独鹤归。丹井泉澄天影小，玉坛风冷磬声微。乘闲拟学冲霄术，九土茫茫得者稀。
世上喧哗耳不闻，烟萝深处绝人群。岁寒弗改怜高柏，舒卷无机爱白云。闲采药苗医故疾，旋编红叶写新文。有人来问居山意，寂寂茆堂日又曛。
曾闻飞锡入南闽，鹤态云踪不可亲。静夜独吟空对月，昔年聚话更无人。波涛路阻书难到，泉石房闲梦自频。未省相逢在何日，西风萧索浙河滨。
鹤髪闲梳小棹轻，芦花深处最怡情。自怜身外唯烟月，肯信人间有利名。闲脱绿蓑春雨霁，醉眠深浦夕阳明。陶陶终岁无人识，应笑三闾话独清。
本性澄明万古同，滔滔润物信无穷。百川奔注归沧海，五服安居赖禹功。动带晚风冲岛屿，静涵秋色混虚空。浮舟葬骨成何事，范蠡知机伍相忠。
栽种空池岁已赊，暑天开处异群花。澄波照影疑秋鹭，静夜擎香混月华。雪态自堪怜翡翠，玉苞终耻近蒹葭。闲来倚槛看无厌，为似禅心本绝瑕。
嗈嗈宾雁又随阳，兔走乌飞两共忙。露冷小池荷减绿，风高幽砌菊添黄。圆明自喜心如月，皓白谁愁鬓似霜。闲卧不堪思往事，星河耿耿夜偏长。
深院无人疾渐轻，西风黄叶满闲庭。行披老子五千字，坐读楞严十轴经。篱下清香寒有菊，窗间微影夜无萤。谁知夜里珠长在，堪叹悠悠醉未醒。
霜缣裁制赖金刀，冷淡还宜画海涛。盛夏有功风自远，凉秋无用架偏高。谭筵几谢驱烦热，征路长蒙解郁陶。未得袁宏手中握，扬仁何处可施劳。
新种孤松一尺余，淡烟疏竹便相宜。闲来且玩凌霜貌，身后谁观合抱时。冷碧岂容尘染污，贞心宁共草凋衰。夜深庭际清风起，细韵难教俗耳知。
造化无余岂有私，如何庶物自参差。群乌不涅身长黑，双鹭无愁顶亦丝。岩桂翠浓深雪夜，井桐黄落暮秋时。虚空世界都如幻，莫把闲心逐境思。
世续香灯演圣言，再新华构称凭轩。阴阴松色连僧阁，𫗋𫗋波声入寺门。飞鹭衔鱼离浅濑，残云带雨渡遥邨。沃洲相较应相近，树杪啼烟祇欠猿。
枢动本为荣辱主，常因户外细推寻。乾坤出入无穷象，夷狄关防有限心。揜到善人非远大，开当古道自高深。九成载举箫韶奏，穆穆无凶合在今。
圣君再命拥朱轮，合是南方受赐频。双鬓任从添白髪，六条谁许继清尘。风牵泽国秋帆远，路入丰州昼锦新。莫为故乡延去櫂，宜春人望待行春。
道高尘俗住应难，携锡东归暑未残。紫殿已承新雨露，白云终忆旧峰峦。孤村路僻牵吟远，峭壁泉飞入梦寒。满箧御诗兼御札，到时松院与谁看。
华堂高启集儒英，地接仙乡景气清。苔径静铺修竹影，松窗虚透读书声。云飞吟阁诗怀冷，泉激层崖客梦惊。孝弟门风传祖德，圣朝清史独传成。
白马披丝练一团，今朝被绊欲行难。雪中放去唯留迹，月下牵来只见鞍。向北长鸣天外远，临风斜坠耳边寒。自知毛骨还应异，更请王良子细看。
雉省荣迁拜命新，鱼符重佩出关频。停骖却访枌榆社，恋阙回瞻析木津。水薤有谁裨政术，江山终日助吟神。一麾岭外遥相望，应合趋庭问狷人。
辞荣知退出尘埃，泽国皆推隐逸才。清世不为王事累，白云重向帝乡来。僧因好古留棋诀，鸥为忘机恋钓台。应见酒旗回马首，远烟沈澹百花开。
天台四面翠如屏，洞穴幽奇地最灵。百尺岩中真像在，千年涧畔古松青。路傍断石留神迹，壁上遗文缺旧铭。我是丹丘仙郡守，暂来犹似觉魂醒。
琼台东畔倚岧峣，缥缈烟霞切绛霄。门外杉松尽颠怪，云中鸡犬自逍遥。水流玉洞桃花出，风过星坛桂子飘。蕙帐已空三径在，可怜猿鹤共无憀。
京尘拂尽一囊轻，归思飘然入杳冥。五两风高飞榜急，八重山秀倚天青。供花林鸟窥禅熟，闻咒潭龙起蛰醒。他日可容攀社侣，篮舆终待叩松扃。
步步云梯彻上层，回头自觉欲飞腾。频来不是尘中客，久住偏宜物外僧。下寺钟声沈地底，前峰塔影落阶棱。凭阑未尽吟诗兴，却拟乘闲更一登。
路入青青数里松，上方楼阁一重重。千寻练挂双流瀑，六曲屏开四面峰。幽鹭独翘藏翠竹，啼猿相对答疏钟。留连不忍催归骑，回首斜阳烟雾浓。
山家门径锁寒松，更向烟萝第几重。幽鸟啼花归旧谷，应龙飞雨过前峰。分持皂盖歌千骑，入冠黄扉禄万钟。一见高吟重兴感，清名长在木阴浓。
白鹤何年入紫氛，空余灵迹庙犹存。岩崖暗锁云根老，堂殿阴连海气昏。潮上神乌鸣祭鼓，夜深鬼火照祠门。辽天归叹桑田事，应与麻姑子细论。
闻说新庵叫白莲，五峰环绕布金田。虎溪社共何人继，佛龛灯从几代传。岚色排空长似画，松枝偃盖不知年。劳生已作归休计，愿解尘缨结净缘。
万仞攀萝上翠岑，豁然平地九峰心。参差珠树和云出，咫尺丹霄有路寻。洞口碧畦长种玉，坛边古篆欲生金。桑田未变桃先熟，唯见蓬莱水浅深。
松韵萧骚十里清，入门毛骨冷如冰。题诗已有丹青笔，悟法应多黑白僧。风雨祇疑双涧瀑，星辰长认上方灯。来游不是忘机客，谁到云峰第一层。
澄江诘曲峡中天，远使归时驻画船。久别忽轻星一纪，暂来才见月三弦。劳生草草真徒尔，陈迹依依亦怆然。回首越城何处是，山南渺莽祇云烟。
五人四百有余岁，俱称分曹与挂冠。天地至仁难补报，林泉幽致许盘桓。花朝月夕随时乐，雪鬓霜髯满座寒。若也睢阳为故事，何妨列向画图看。
莆田笔健与文豪，尤爱南山县咏高。欲使英辞长润石，毎逢佳句即挥毫。清如韶濩谐音律，逸似鸾皇振羽毛。羲献有灵应怅望，当时不见此风骚。
中怀无绊外缘闲，深掩禅扉客到难。胜景可曾飞锡去，好山多祇卷帘看。昼升讲座天花落，夜步吟轩海月残。今日逢师堪论道，归心愁思一时寛。
希文健笔钞韩文，文为首阳山下人。宁止一言旌义士，欲教万古劝忠臣。颂声益与英声远，事迹还随墨迹新。当世宗工复题咏，尤宜率土尽书绅。
从政区区到白头，一生宁肯顾恩仇。双凫乘雁常深愧，野马黄牛亦过忧。岂是林泉堪佚老，只缘蒲柳不禁秋。始终幸会承平日，乐圣唯能击壤讴。
老来楷法不如初，试向闲斋习草书。落笔何曾见飞动，雕章早已过吹嘘。伯英比圣功难到，怀素称狂力有余。若谓伊余堪继踵，只应缘木可求鱼。
李杜诗垂不朽名，君能刻意继芳馨。清才绰绰臻神妙，逸韵飘飘入杳冥。动与四方明得失，时教万物被丹青。斯文期主宜推毂，无使沉吟向外庭。
谁种幽花傍浅清，含红怨绿影亭亭。云归巫女妆犹润，浴出杨妃困未醒。好把芳杨临晚岸，莫教飞片逐浮萍。相看最忆吴船路，万里芙蓉水满泾。
出俗皆言为息机，性灵净僻似师稀。前山月落夜吟罢，深院菊荒秋讲归。谿雾锁窗灯焰短，雪风敲竹磬声微。会期双阙重相见，应换当年旧衲衣。
早修天爵邀人爵，才近耆年便引年。出处对扬多称职，始终操履众推贤。鉴湖贺老非陈迹，荆渚朱公合比肩。此去优游益吟咏，枝江集外别成编。
七十引年遵礼经，君家何事最为荣。清朝叔侄同辞禄，归去田园尽列卿。远近溪山资胜赏，往还舟楫称闲行。谁知东路贤哉叹，二阮方能继此声。
昨夜黄斑入县来，分明踪迹印苍苔。几多道德驱难去，些子猪羊引便来。令尹声声言有过，录公口口道无灾。思量也解开东阁，留取头蹄设秀才。
江南水国春光饶，清明上巳多招邀。花阴连络青草岸，柳色掩映红栏桥。歌调讴哑杂吴俗，髻鬟疏削传南朝。谁怜北客归未去，楚魄湘魂惟暗消。
江天梅雨昼萧萧，送别愁吟白纻谣。处士才高融未荐，骚人魂断玉方招。自伤枥骥心千里，空羡冥鹏志九霄。酒罢征鞍迢递去，不堪回首木兰桡。
君归迢递淮西路，我客萧条秋浦城。恻恻相看复恻恻，行行送别重行行。途中猿鸟哀声断，马上云山远碧横。富贵穷通俱未决，直倾樽酒沃离情。
杜若谿边待钓船，怨红伤翠助鹂鹃。战回春事青蒲剑，买破韶光绿荇钱。千嶂远围芳草国，一江晴浸断霞天。未知多感多愁客，何处偷寻瓮底眠。
江上寂寥春雨晴，江边冉冉春潮平。相逢未尽斗酒醉，相送又速孤舟行。篁竹穷锁秋浦郡，烟波渺隔无为城。音尘两地不千里，勿使负君金玉声。
风檐窣窣燕哰哰，卧对残芳起郁陶。乍困游车春尚在，未扶醒枕日初高。烦肠屡沃痟难解，病髪慵簪痒更搔。欲为风光轻赋别，正无憀赖染江毫。
惠泽涵濡四海同，微生曾莫预昆虫。不参品物陶镕外，独作穷人盖载中。深阱已颠犹磷石，危苕将箨更推风。一家寄命嗟无地，何负明神与上穹。
一箔珠帘掩映垂，房栊清染麝香枝。佳人盼影横哀柱，狎客分光缀艳诗。禁锁翠明初唱漏，宫窗红短尚围棋。长宵且秉欢游去，无限风情见古辞。
寂寥村郭见寒食，风光更着微雨遮。秋千闲垂愁稚子，杨柳半湿眠春鸦。白社皆惊放狂客，青钱尽送沽酒家。眼前不得醉消遣，争奈恼人红杏花。
薰风对拆香心破，浩露双滋粉面新。油碧车中同载女，菱花鉴里并妆人。皇英帝子钟遗艳，琬琰宫姬托后身。谁道独呈芳瑞晚，也胜常调牡丹春。
嗣皇登位始凝旒，巨盗寻并相印收。汉室有灵诛贼冀，舜廷无患放凶兜。猿狙岂称周公任，豺虎犹寛巷伯投。愿斩都衡谢天下，不然何用正王猷。
汝阴穷掾计何疏，四十无成坐讽书。不务功名师捭阖，独将仁义守蘧庐。敢同贾傅希前席，况异邹生托后车。除泥诸公时一醉，等闲犹且忘归欤。
杳杳有时当永恨，依依何处照闲眠。静临客枕愁寒雨，远逐鱼篷秋暝烟。纤影乍欹还复立，冷花时结不成圆。销魂犹忆江楼夜，曾对离觞赋短篇。
苹末风休飞阁深，亭亭日御渐流金。火云接影横银汉，水鸟无声下翠阴。渴想孤山同饮露，烦思楚殿独披襟。柘浆粔籹都无味，卫玠清羸欲不任。
穹窿台岳压重溟，中起青鸳接福庭。新好天花对雨坠，清凉甘露隔宵零。金绳界道连飞布，碧树周阿绕翠屏。异日功成解缨去，伫期同撷五芝馨。
枢府多年识相毫，又飞镮锡出神皋。霞标起处瞻鸳刹，风信平时过鹭涛。月露空蒙迷桧檝，天香芬郁湿兰袍。道猷法窟从兹始，应叹吾生空二毛。
峣阙翚飞河汉傍，勾陈遥认赭袍光。九枝火树连金狄，万里霜轮上碧珰。匝地行车珠网细，照光晨燎紫沈香。祇开鳌岭神仙客，再拜云边捧寿觞。
赤城千仞耸霞标，闻说精蓝近石桥。久向天厨分净供，忽游人落赴嘉招。逾年华馆留禅榻，几宿轻航兀夜潮。深愧山阴许都讲，肯随支遁出尘嚣。
偃息铃斋度岁华，著书人圣笑聱牙。斯文自信惊天地，吾道谁知系国家。独爱杉篁寒不变，更怜江海阔无涯。因思朝市争名地，何似优游刺史衙。
厇诉金毛师子子，栴檀林下青莎里。置也置也威自全，一出六出眉剔起。非拟拟，知几几，星流不问三千里。天外风清哮吼时，为君吸尽西江水。
永夜潜思槁木身，蓬仙门馆渐经旬。虽干清政为高客，争奈白云无主人。岩泻瀑泉机未息，雨零寒叶梦犹频。此时贤宰容归去，古像焚檀祝有因。
凉飚新叶坠岩阴，禅起高秋别翠岑。孤月冷光清有兴，断云闲影合无心。瓶分吴浪情何极，钵化膺门道更深。好是却回旧房日，倚栏同看橘铺金。
少微星出古风还，匝地声光不掩关。三馆峻迁同陌路，九华高卧是蓬山。岩莎步入祥麟稳，海树飞求白凤闲。祗恐致君休未得，蒲轮重到薜萝间。
吏散帘垂思莫穷，山光溪影恣相容。谁夸靖节偏栽柳，自笑隐居高听松。丹阙尚遥芝检密，讼庭闲列藓花重。岩间野客虽多病，终再携筇谒士龙。
帆挂西风别海城，二疏千古道相应。谁夸富贵沽时誉，自笑经纶作技能。残叶赋题红片片，远山供望碧层层。武林到日符嘉遁，高访岩扃祇许僧。
金乌急，玉兔速，善应何曾有轻触。展事投机见洞山，跛鳌盲龟入空谷。花簇簇，锦簇簇，南地竹兮北地木。因思长庆陆大夫，解道合笑不合哭。
江人见我谓谁何，行李无羁野意多。六幅青帆趁潮去，一樽白酒扣舷歌。沙边历历辨云树，岛外溅溅弄月波。兴尽归来还更喜，舞鸥相送入烟萝。
山亭深处枕清溪，万目回环尽翠微。梅萼破香知腊近，柳梢含绿认春归。风前列嶂琴三叠，雪后群山玉四围。顾我此来盘礴久，尘劳潇洒顿忘机。
曙光东向欲昽明，渔艇纵横暎远汀。涛面白烟昏落月，岭头残烧混疏星。鸣榔莫触蛟龙睡，举网时闻鱼鳖腥。我实宦游无况者，拟来随尔带笭箵。
月晃长江上下同，画桥横截冷光中。云头艶艶开金饼，水面沉沉卧彩虹。佛氏解为银色界，仙家多住玉壶中。地雄景胜言不尽，但欲追随乘晓风。
禅公览古意裴徊，偶结云庵向北来。满目沧洲围野景，一枝金策卓秋苔。沙边水鸟衔花至，月下渔人施供回。或记稽山旧徒侣，樵风应为送浮杯。
老被诗名系此身，思山深去避人群。宝台千尺隔江见，清磬一声归路闻。岩上开扉灯照月，庵前扫地雪和云。终焉此是清凉处，净住无惭相国文。
林端生色美新晴，栖阁依山若画屏。石坐最宜人选胜，剑池潜想地遗灵。僧窗松竹冬尤茂，寺路烟霞昼亦冥。自愧逾年假麾守，一回方得扣禅扃。
杳杳波涛阅古今，四边无际莫知深。润通晓月为清露，气入霜天作溟阴。笠泽鲈肥人鲙玉，洞庭柑熟客分金。风烟触目相招引，聊为停桡一楚吟。
乘龙控鲤真吾偶，化石烧金即我曹。尘世混来名异迹，蓬山思去梦魂劳。吟依古柏天风断，啸近仙坛海月高。九转丹成颜愈少，髪胜纯漆脸胜桃。
行春喜入虎邱山，按辔风和草色闲。寺内翠微松桧里，空中绀宇水云间。桃花时作翻翻落，苔藓晴留点点斑。不为白公为太守，霓裳一曲暮回还。
国朝梵刹多新额，玉兔名存四百年。曾为皇唐称瑞应，得于炎宋保流传。荆山温润尝凝化，月窟精神主缺圆。寺记废兴书异事，丰碑采摭尽雕镌。
右殿当年欲葺时，槎牙高桧碍檐榱。人间斤斧难容手，天上风雷为转枝。烟色并来春益重，月华饶得夜相宜。真皇一驻銮舆赏，从此声名四海知。
泽国来游岂厌重，羁孤怀感自无穷。雁声不到歌楼上，秋色偏欺客路中。宿寺梦回莲叶雨，渡江衣冷荻花风。谁怜未得青云志，琴剑年年西复东。
亭险高登畏力微，放怀堪此养天机。下窥平野遥无际，仰视危檐势欲飞。常日群猿偎槛戏，有时晴霭拂窗归。旌轩暂驻聊凝睇，应笑尘中万事非。
羸羸霜髪一衰翁，踪迹年来类断蓬。万里远归双阙下，一身闲在众人中。螭头赐对恩虽厚，雉堞论功事已空。淮上有山归未得，独挥清涕洒春风。
闲倚天台看曙霞，自然龙汉度无涯。暂来演道明光殿，归去乘𫏋太上家。帝简赐歌旌火枣，世人何处访桃花。到山若赴昆仑会，还控青鸾白凤车。
振锡携瓶谒未央，薜萝衣湿惹天香。晓辞丹陛君恩重，笑指旧山归路长。何处漱泉吟夜月，几程闻雨宿云房。他年松下敲门去，应许尘襟拂石床。
云房春锁赤城边，荣著兰芽谢胜缘。銮殿暂来趋玉陛，石桥重去埽金田。窗喷瀑布千岩雪，炉𦶟栴檀一炷烟。此处深居更谁见，腊高松偃旧峰前。
羽客何年此炼丹，尚留空灶镇孱颜。云中鸡犬仙应远，山下鹅羊石转顽。湘渚几因沧海变，辽城无复令威还。何年仙驭还来此，尽遣飞腾上九关。
玉辇南巡去不还，翠娥望断楚云间。波寒剩写哀弦怨，露冷偏滋泪筿斑。一水盈盈伤远目，九峰𡾼𡾼惨愁颜。荒洲千古凄凉地，半掩空祠向暮山。
孤云须信少常期，未作祯祥又欲归。霖雨只宜滋大旱，山川终称养沈机。夜寒放意文章险，春尽平心笋蕨肥。若是蒲轮重到日，让辞笺长莫重飞。
金沙池袅玉莲馨，殿阁阶墀尽水精。云化路歧通万国，风飘舟楫济群生。座妆珪璧霜犹暗，衣缀珠玑月不明。若向险途逢八难，只劳心念讽持名。
渊智弘慈大辨才，端居波上绝纤埃。祥光射散千门病，甘露倾消万国灾。翠柳变成金世界，白莲涌出玉楼台。我今稽首焚香礼，愿向人间应念来。
慧炬慈航在世间，除昏济险未尝闲。手擎一穗青丝柳，身倚千层碧玉山。声满诸天常讽诵，功圆十地绝跻攀。终求郢妙雕金相，时献香花礼粹颜。
方珪座压五云端，修竹丛边舞玉鸾。施果狖离苍岫晚，献珠龙透碧波寒。琉璃瓶对珊瑚印，翡翠环摇玳瑁冠。百宝阶前文石上，天人瞻礼𦶟旃檀。
水面红鲜耻绛唇，寻常侍从有天神。整齐绀髪云千缕，端丽慈容月一轮。素舸欲沉威济物，霜刀曾断福沾人。世间多少诚心者，智烛惟求照耀身。
天花环绕瑞云随，整救湮沦万类时。贵贱若能勤行愿，死生常得睹容仪。狻猊番掷琼台角，鹦鹉回翔宝树枝。永劫只将权实化，有情皆使入无为。
水精盘跃锦鳞鱼，閟宇渊沉海岸居。秀世竹鸣金𬸚𬸦，观空波涌说蟾蜍。轻明缨络垂身后，重叠芙蓉衬足初。曾向梦中潜祐我，烁人仪表降蓬庐。
寂照慈威化不同，闻声清净得殊功。指光远射神龙烛，眉彩修弯帝释弓。宝器晓凝兰穗露，珠衣秋响桂枝风。信知万里从人欲，何患周游鬼国中。
宴坐琼瑶曲密都，感通宁肯择贤愚。遍分智慧灯开暗，尽洒清凉雨发枯。荷拥夕池鲜五色，树凝春砌莹三珠。波神天女相初从，虚白光中美丈夫。
觉源非有等差心，物性陶溶逐浅深。昏惑道中瞻月角，辨才门里听潮音。彩云轻罩山辉玉，花雨斜飞地涌金。终拟龙绡图画看，供承香火老东林。
轩皇曾把浮丘袂，驻跸兹山遂得名。迤逦乍登随步胜，巍峨一上觉身轻。烟云日变百千态，猿鹤时闻三两声。截断杳冥秋势隔，数州各自见阴晴。
彭年头脑太冬烘，眼似朱砂鬓似蓬。纰缪幸叨三字内，荒唐仍预四人中。放他权势欺明主，落却亲情卖至公。千百孤寒齐洒泪，斯言无路入尧聪。
天台山里草堂低，一到都城识面稀。绮里冠裳遵汉命，许由风骨谢尧归。去时暑气蒸船滴，到日秋云伴鹤飞。谁向薜萝寻觅得，石桥侵汉见依微。
妙道心期赤水求，隙驹光景任川流。朝真净界琼台月，涤想鲜飚玉宇秋。芝茹荐盘香露散，茶腴烹鼎绿云浮。劳生可念荣华束，食顷邯郸枕上游。
倚岸凌虚若冠鳌，湖光山色两相高。惊波杂沓闻千骑，远树微茫见一毫。娃馆已空人世隔，帝乡何许客心劳。吴门曳彩那曾睹，早觉霜华入髩毛。
琼台东畔石桥西，三径无尘古木垂。囊里歌编君相赐，腹中珠穴老庄知。风回蕙帐过猿岭，月上茅堂透鸟枝。万载圣朝高士传，何人更得效依稀。
千叶繁英吐异芳，中央瑞色蔼清香。密攅莺羽参差折，细叠霓裳次第黄。雾锁天衣临翠幄，露倾金盏沥霞浆。圣明盛事尊长乐，亲洒宸毫奉美祥。
禁园清跸赏春时，水殿晴阳照翠緌。步辇乍冲仙杏叶，御衣频拂露桃枝。风摇蘂粉星星坠，日引芳阴寸寸移。帝所甚欢宫漏永，宴余仍奉柏梁诗。
寒风夜傍梁园积，花雪晨临宋殿飞。歌俪阳春争度曲，月承宵幌竞通辉。五车洛邑延神御，八骏黄台罢猎围。今日云章昭美应，眇观千载事还稀。
禁中迟日照南荣，瑞木联祥耀国经。合干旧临宫槛密，交柯重接帝梧青。华平对植行侵陛，若木相辉影满亭。况是斋心延贶地，愈昭天意答惟馨。
禁园绮合群芳茂，瑞柏屏开秀色呈。托植久依仙杏密，附枝俄接帝梧荣。非烟结翠和风细，滴露凝华晓日明。况是岁寒坚节异，亭亭千载表殊祯。
昌元远地凝和气，真祖仙宫发帝祺。穆穆睟客分喜色，煌煌宝座秀灵芝。已彰日监灵心显，更表晨敷协气滋。元后钦崇膺瑞命，殊庭荐号答繁禧。
上圣德风驰率土，左冯嘉气袭鸿英。疏丛一干迎春茂，繁艶三房表瑞呈。承献珍图昭美应，考祥花品见维祯。帝宸钦翼崇昭报，荐玉燔柴极至诚。